Aurel Hermansyah hamil lagi
Oleh HANISAH SELAMAT

21 Ogos 2021, 3:40 pm
PETALING JAYA – Selepas tiga bulan mengunci mulut mengenai kehamilan isterinya, Atta Halilintar mengesahkan Aurel Hermansyah hamil lagi dengan kandungan kali ini sudah melepasi trimester pertama.
YouTuber sensasi itu berkata, dia hanya mengharapkan doa supaya kehamilan isterinya diberi kelancaran memandangkan sebelum ini timbul pelbagai spekulasi.
“Anakku, Ahamdulillah. Allahuakbar. Sihat, kuat ya anakku. Papa dan mama akan jaga kamu sekuat kami.
“Selepas lebih tiga bulan merahsiakan, dengan banyak media hiburan yang terus bertanya dan beritanya semakin tidak menentu.
“Doa terbaik saja ya buat keluarga kecil saya,” tulis Atta menerusi akaun Instagramnya.
Menerusi laman sosial itu, Atta turut memuat naik video rakaman imbasan bayi dalam kandungan isterinya ketika melakukan pemeriksaan bulanan di klinik.

Nyata berita gembira itu meraih banyak ucapan tahniah daripada rakan serta pengikut yang tidak ketinggalan berharap keadaan isterinya dan bayi dalam kandungan terus sihat.
Terdahulu, pada Mei lalu Aurel yang juga anak kepada Krisdayanti dan Anang Hermansyah mengalami keguguran selepas mengalami pendarahan teruk.
Aurel, 23, dan Atta, 27, yang diijabkabul di Hotel Raffles Jakarta pada 3 April lalu memang sudah bersedia menunaikan tanggungjawab untuk mempunyai cahaya mata awal.
Sementara itu, Aurel turut berkongsi foto imbasan kandungannya di Instagram Story dengan mengucap kesyukuran atas rezeki yang dikurniakan Allah SWT kepada mereka.
“Allahuakbar. Terima kasih Ya Allah. Engkau memberi kepercayaan kepada kami lagi untuk menjadi ibu bapa.
“Selalu menangis terharu setiap kali melihat perkembanganmu, anakku,” katanya yang nyata turut gembira berkongsi khabar berkenaan.


22,262 kes baharu hari ini
Oleh SITI A'ISYAH SUKAIMI

21 Ogos 2021, 3:35 pm
PUTRAJAYA – Sebanyak 22,262 kes baharu dilaporkan hari ini menjadikan jumlah kes positif Covid-19 sebanyak 1,535,286 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 7,011 kes, diikuti oleh Sabah sebanyak 2,651 kes dan Sarawak sebanyak 1,964 kes.
“Seterusnya, Kedah (1,880 kes), Johor (1,558 kes), Pulau Pinang (1,459 kes), Kuala Lumpur (1,220 kes), Kelantan (1,039 kes), Perak (946 kes), Melaka (882 kes), Pahang (664 kes), Terengganu (495 kes) dan Negeri Sembilan (405 kes).
“Putrajaya pula (41 kes), Perlis (38 kes) dan Labuan (sembilan kes),” katanya pada ciapan Twitter di sini hari ini. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Suspek positif dadah rupanya
Oleh NUR ALINA HASSAN

21 Ogos 2021, 4:56 pm
MUAR – Tindakan seorang pemandu yang cuba melarikan diri ketika ditahan anggota polis peronda di Jalan Bakri, di sini, mengundang padah selepas dia terlibat kemalangan.
Ketua Polis Daerah Muar, Asisten Komisioner Zaharudin Rasip berkata, suspek berusia lewat 30-an itu pada mulanya ditahan selepas dilihat mencurigakan, namun dia bertindak melarikan diri dengan menaiki kenderaannya.
“Dalam kejadian pukul 7.05 malam semalam, semasa anggota MPV dari Ibu Pejabat Polis Daerah (IPD) Muar melakukan pemeriksaan terhadap seorang pemandu di Jalan Bakri, suspek bersikap agresif apabila melarikan diri ketika diperiksa.
“Anggota kemudiannya mengejar lelaki berkenaan dan mengarahkan dia untuk berhenti, namun suspek terus memecut laju dan bertindak membuat pusingan U secara merbahaya,” katanya ketika dihubungi.
Menurut Zaharudin, kejadian itu menyebabkan suspek terlibat dalam kemalangan selepas kenderaannya merempuh sebuah kenderaan awam yang datang dari arah bertentangan di Jalan Bakri.
Jelasnya, susulan insiden itu, polis berjaya menahan suspek yang merupakan lelaki warga tempatan dan menemui dadah dipercayai jenis syabu seberat 3.9 gram dan hasil ujian air kencing mendapati suspek positif dadah jenis methamphetamine.

Terdahulu, satu video berdurasi 26 saat tular dilaman sosial menunjukkan aksi sebuah kereta jenis Honda dikejar kereta peronda polis (MPV) sejak petang semalam.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pemandu van tidak beri ‘signal’ undang kemarahan
21 Ogos 2021, 3:51 pm
PETALING JAYA – Tindakan seorang pemandu van yang tidak memberi lampu isyarat untuk membelok sehingga menyebabkan kemalangan mengundang kemarahan orang ramai.
Menerusi sebuah video yang tular di media sosial berdurasi 39 saat itu jelas menunjukkan pemandu van berkenaan gagal memberi lampu isyarat dan kelihatan teragak-agak untuk memasuki simpang.
Kejadian dipercayai berlaku di Jalan Berek 12, Kota Bharu baru-baru ini menyebabkan motosikal yang ditunggang seorang lelaki terbabas sebelum melanggar sebuah kereta yang diparkir di tepi jalan.
Bagaimanapun, keadaan penunggang motosikal terbabit tidak dapat dipastikan.
Salah seorang pengguna Facebook, Faiq Firdaus berkata, pemandu kenderaan seharusnya memberi lampu isyarat setiap kali mahu menukar lorong atau memasuki simpang.
“Benda ‘simple’, nak masuk simpang, bagi signal automatik akan pandang depan, sisi kiri atau kanan dan belakang.

“Dah terang-terang van itu salah, padahal jalan lurus dan dia boleh tahu motosikal tu laju ke tak sebab arah bertentangan kecuali arah dari selekoh. Dengan signal tak kasi, masuk simpang pun perlahan,” katanya.
Sementara itu, Hasrul Nizam berkata, keadaan jalan yang gelap menyebabkan pemandu van berkenaan sukar memastikan kedudukan simpang yang betul.
“Simpang gelap tiada lampu pun satu hal, pemandu van susah nak kenal pasti kedudukan sebenar simpang. Kelam kabut pun satu hal pemandu van ni. Dalam masa yang sama motosikal yang datang dari arah hadapan.
“Mungkin pemandu van yakin boleh lepas dan nak cepat masuk simpang. Apa-apa pun berhati-hati di jalan raya,” jelasnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lori lima tan TLDM musnah terbakar
Oleh ASLIZA MUSA

21 Ogos 2021, 4:28 pm
TANJUNG MALIM – Sebuah lori lima tan milik Tentera Laut Diraja Malaysia (TLDM) musnah dalam kebakaran di Kilometer 356 Lebuh Raya Utara-Selatan arah utara dekat Trolak di sini hari ini.
Difahamkan, lori yang membawa pakaian seragam dan beg-beg itu dalam perjalanan dari Port Dickson, Negeri Sembilan ke Pangkalan TLDM, Lumut.
Ketua Balai Bomba dan Penyelamat (BBP) Slim River, Mohd. Fazrul Azuan Norman berkata, pihaknya dimaklumkan kejadian itu pada pukul 12.36 tengah hari.
Katanya, sepasukan 15 anggota dari BBP Slim River dan BBP Bidor digerakkan ke lokasi kejadian bagi melakukan operasi memadam kebakaran.
“Setibanya di lokasi, api didapati sedang marak dan anggota segera melakukan kerja-kerja pemadaman. Api berjaya dipadamkan sepenuhnya dalam tempoh enam minit.
“Kemusnahan kebakaran dianggarkan 85 peratus namun tidak melibatkan kecederaan atau kemalangan jiwa. Dua anggota TLDM yang menaiki lori tersebut berjaya menyelamatkan diri,” katanya ketika dihubungi di sini hari ini.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penduduk Korea Utara dilarang bercakap mengenai imej kurus Kim Jong-un
Oleh KOSMO!

21 Ogos 2021, 4:42 pm
PYONGYANG – Pegawai rasmi Korea Utara melarang penduduk negara itu daripada membincangkan mengenai kehilangan berat badan pemimpin utamanya, Kim Jong-un, lapor portal berita MailOnline semalam.
Pihak berkuasa menegaskan, Jong-un mengurangkan pengambilan makanan ‘untuk kepentingan negaranya’ ketika Korea Utara berdepan krisis bekalan makanan.
Beliau dilaporkan berada dalam keadaan sihat.
Spekulasi berkaitan kesihatan pemimpin itu bermula selepas beberapa keping foto menunjukkan badan beliau kelihatan kurus selepas berat badannya kurang hampir 20 kilogram awal tahun ini.
Bagaimanapun, menurut laporan perkhidmatan berita bukan berasaskan keuntungan dari Amerika Syarikat, Radio Free Asia (RFA), usaha menghalang orang ramai daripada membuat spekulasi mengenai penampilan baharu Jong-un itu gagal.
Sumber memberitahu bahawa unit pengawasan kejiranan telah mengeluarkan amaran rasmi yang melarang perbincangan berkenaan status kesihatan Jong-un.

“Unit tersebut berkata bahawa kehilangan berat badan Jong-un bukan disebabkan masalah kesihatan, tetapi kerana beliau sama-sama menderita demi negara dan rakyatnya yang meninggal dunia akibat krisis itu,” jelas sumber tersebut.
Jong-un bulan lalu dilihat melambai ke arah pasukan tentera dan dengan sut rasminya, Mao yang kelihatan longgar.
Sebuah media tempatan yang dikawal pemerintahan Jong-un turut memetik seorang penduduk Pyongyang yang mendakwa semua rakyat Korea Utara berasa sedih melihatkan imej pemerintah itu yang kelihatan kurus. – Agensi


Radzi berjaya kendalikan KPM dalam tempoh sukar
Oleh MOHD. HUSNI MOHD. NOOR

21 Ogos 2021, 4:10 pm
PUTRAJAYA – Menguruskan sektor pendidikan negara ketika pandemik Covid-19 bukanlah sesuatu yang mudah, namun ia berjaya dilakukan dengan cemerlang.
Itu tugas sukar yang berjaya dikendalikan bekas Menteri Kanan (Pendidikan), Datuk Dr. Radzi Jidin sepanjang memimpin Kementerian Pendidikan (KPM) sejak 17 bulan lalu.
Perkara itu diakui sendiri Ketua Komunikasi Korporat KPM, Datuk Syed Azidi Syed Abdul Aziz
menerusi hantaran di Facebook, hari ini.
Beliau berkata, Radzi bekerja hampir 20 jam sehari, tujuh hari seminggu dan tidak pernah ambil cuti tidak kira hujung tahun atau sewaktu perayaan.
“Beliau (Radzi) sentiasa bekerja walau ketika menyuap nasi ke mulut. Beliau bertemu dan berbincang serta bermesyuarat dengan Pengurusan Tertinggi Kementerian setiap hari termasuk hujung minggu dan hari cuti.
“Dalam tempoh masa singkat selaku Menteri Pendidikan, beliau telah membuktikan bahawa dirinya adalah antara Menteri yang terbaik pernah menerajui KPM,” katanya.

Katanya, Radzi berani melakukan perubahan demi kebaikan sistem pendidikan negara dan masa depan generasi pewaris bangsa.
Malah, katanya, Radzi juga berani mengambil risiko dengan melaksanakan dasar-dasar baharu yang tidak tersentuh oleh Menteri-Menteri Pendidikan sebelumnya.
Syed Azidi berkata, dalam tempoh amat singkat, Radzi berjaya menyelesaikan isu kekurangan lebih 18,000 guru, isu perpindahan guru-guru, isu pembahagian peruntukan penyelenggaraan sekolah dan isu bebanan tidak wajar terhadap murid sekolah rendah dengan menghapuskan Ujian Penilaian Sekolah Rendah (UPSR).
“Malah, saat beberapa kerat individu hanya mampu terpekik terlolong mengenai keperluan kaedah pembelajaran secara off-line, KPM di bawah Radzi dalam tempoh rekod berjaya menyediakan saluran khusus untuk pembelajaran di rumah menerusi Didik TV KPM.
“Saat beberapa kerat manusia cuba menyekat pelaksanaan peperiksaan Sijil Pelajaran Malaysia (SPM) sewaktu pandemik, KPM di bawah Radzi berjaya melaksanaan peperiksaan dalam norma baharu yang cukup selamat sehingga SPM itu memberi keputusan yang terbaik dalam tempoh beberapa tahun,” katanya.
Selain itu, katanya, dalam tempoh singkat juga, Radzi adalah satu-satunya Menteri Pendidikan yang melawat lebih 100 buah sekolah.
“Lawatan tidak berjadual, singgah tanpa makluman awal, tidak bersambut dan tidak diraikan itu memberi dia ruang dan peluang melihat situasi sebenar premis sekolah KPM, suasana kerja guru dan situasi pembelajaran murid dan pelajar,” katanya.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Iron Patriot terima vaksin dos kedua
Oleh TOREK SULONG

21 Ogos 2021, 4:17 pm
PASIR PUTEH – Penerima suntikan vaksin di Pusat Pemberian Vaksin (PPV), Klinik Kesihatan Pasir Puteh di sini hari ini gempar apabila menerima kehadiran individu yang memakai kostum salah seorang adiwira The Avengers iaitu Iron Patroit.
Pereka dan pemilik kostum adiwira CRS Cosplay, Ahmad Hamizan Ripin, 29, berkata, dia memakai kostum itu sebagai satu bentuk hiburan sekali gus dapat menceriakan warga kerja PPV yang bertugas ketika dia datang untuk menerima suntikan vaksin dos kedua.
Katanya, dia yang menjalankan perniagaan sewaan maskot tidak menerima sebarang tempahan atau pertunjukan sepanjang Perintah Kawalan Pegerakan (PKP) penuh ketika ini.
“Daripada membiarkan kostum Iron Patroit ini berhabuk dan tidak digunakan, saya memakainya semasa tarikh suntikan vaksin dos kedua hari ini.
“Semasa menerima suntikan pertama tiga minggu lalu, saya tidak memakai kostum. Bagi suntikan kedua ini, saya terpanggil untuk memakai kostum Iron Patroit,” katanya ketika ditemui pemberita hari ini.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita terus dilamar selepas sedar daripada koma sebulan
Oleh KOSMO!

22 Ogos 2021, 9:00 pm
CHICAGO, Illinois – Seorang wanita yang berada dalam keadaan koma akibat penyakit ganjil pada Ogos 2019 terharu apabila dilamar kekasih hatinya selepas dia sedar sebulan kemudian, lapor laman berita Metro UK kelmarin.
Viktoria Cupay disahkan menghidap penyakit ganjil Lupus pada 2016 dan pada 2019 pula, dia disahkan menghidap sindrom Stevens-Johnson dan nekrolisis epidermal toksik yang merupakan penyakit kulit  ganjil, namun boleh membawa maut.
Keadaan tersebut menyebabkan dia menjadi koma, tiga tahun selepas pertama kali didiagnos.
Teman lelaki Viktoria, Nicholas William Baldo yang dipanggil Nick mengambil keputusan untuk melamar wanita itu sebaik sahaja dia tersedar bagi membuktikan cintanya.
Saat indah itu dirakam oleh ibu Viktoria, Greta Cupay menunjukkan Nick memakai pakaian sut perlindungan diri, melamar kekasih hatinya itu di katil pesakit sambil memegang cincin pertunangan.
“Di hospital, saya akan memberitahu Viktoria saya amat menyayanginya dan akan memberikan perkembangan kesihatannya setiap hari,” kata Nick.

Viktoria yang kini sedang pulih berkata,  Nick melamarnya kerana dia tahu proses pemulihan wanita itu akan mengambil masa yang panjang dan dia mahu menemani Viktoria sepanjang proses itu.
“Dia fikir saya tidak akan mampu untuk terus hidup dan mahu saya merasai saat-saat bertunang sekiranya sesuatu berlaku,” kata Viktoria.
Pasangan itu memutuskan untuk berkahwin tahun depan. -Agensi


Perak FC II ikut nasib ‘abang’
Oleh AZIZAN HASHIM

22 Ogos 2021, 11:28 pm
IPOH- Perak FC II mengikut jejak nasib pasukan abang apabila tumpas 0-3 kepada PDRM FC dalam saingan Liga Perdana di Stadium Perak, sebentar tadi.
Perlawanan tercemar apabila dua pemain masing-masing iaitu Mohamad Aizat Safuan Razali dari Perak II dan Mohd. Nabil Ahmad Latpi (PDRM) dilayangkan kad merah dalam masa kecederaan.
Dalam perlawanan tadi, Bruno Suzuki muncul wira pelawat apabila memainkan peranan besar dalam kejayaan The Cops.
Pemain berasal dari Jepun itu menyumbang dua gol untuk membantu PDRM melonjak ke kedudukan kelima.
Walaupun tuan rumah cuba memberi saingan tetapi mereka tidak terdaya menyaingi anak buah Wan Rohaimi Wan Ismail.
Penyudah lemah turut menjadi faktor menghalang anak buah Syamsul Mohd. Saad biarpun memiliki beberapa peluang termasuk dari sepakan penalti pada babak kedua.

PDRM membuka jaringan seawal minit ke ke-12 apabila Bruno Suzuki melencung bola melepasi penjaga gol, Ahmad Syazwan Sazany Ahmad Shafei dari sebelah kanan.
Pemain itu yang sentiasa menjadi ancaman kepada benteng lawan mencipta peluang jaringan melorong bola kepada Mohamad Nabil Ahmad Latpi untuk menyumbat gol kedua pelawat pada m-21.
Lapan minit kemudian pemain itu menyita nasib tuan rumah dengan jaringan ketiga PDRM pada minlt ke-29.
Babak kedua menyaksikan anak buah Syamsul cuba bangkit tetapi gagal biarpun mendapat sepakan penalti pada minit ke-83, Mohd. Zulkifli Zakaria gagal dengan sepakan nya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


284 mangsa banjir di Perak
Oleh SHAMSUL KAMAL AMARUDIN

22 Ogos 2021, 8:47 pm
IPOH – Kampar menjadi daerah terbaru dilanda banjir di Perak apabila satu pusat pemindahan sementara (PPS) dibuka di Dewan Serbaguna Kampung Batu 20, Kampar hari ini.
Ia bagi menempatkan 10 penduduk daripada dua keluarga di kampung tersebut selepas rumah mereka dinaiki air pagi tadi.
Pembukaan PPS ini menjadikan bilangan mangsa banjir di negeri ini meningkat kepada
284 orang daripada 78 keluarga setakat pukul 4 petang ini
Jurucakap Sekretariat Jawatankuasa Pengurusan Bencana negeri berkata, bilangan mangsa banjir di daerah Kerian juga terus bertambah apabila 68 daripada 19 keluarga ditempatkan di Sekolah Kebangsaan (SK) Alor Pongsu.
Menurut jurucakap itu, mereka ditempatkan di situ selepas rumah masing-masing di Kampung Matang Pasir dan Kampung Parit Simpang Lima dinaiki air tengah hari tadi.
“Mangsa yang ditempatkan di PPS SK Changkat Lobak pula meningkat kepada 104 orang daripada 25 keluarga.

“Mereka adalah penduduk dari Kampung Matang Tengah dan sebahagian penduduk Kampung Parit Simpang Lima, Alor Pongsu,” ujarnya.
Bilangan mangsa banjir di daerah Larut Matang dan Selama pula berkurangan kepada 103 orang daripada 32 keluarga yang ditempatkan di PPS Sekolah Kebangsaan (SK) Matang. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jika terambil, mohon pulangkan
Oleh MOHAMAD HAFIZI BIN MOHD SAID

22 Ogos 2021, 7:49 pm
IPOH – Seorang lelaki memohon jasa baik sesiapa yang terambil telefon pintar Iphone 11 milik adiknya yang terlibat dalam kemalangan di Tambun di sini agar mengembalikannya.
Meor Mohammad Noriman memaklumkan adiknya, Muhammad Amirul yang bekerja sebagai penghantar makanan Foodpanda mengalami kemalangan ketika bertugas.
Melalui perkongsian pada laman Facebook Viral Perak, katanya, telefon berkenaan mengandungi gambar kenangan adiknya bersama arwah ibu mereka yang meninggal dunia Julai lalu.
“Adik saya Muhammad Amirrul (Am) baru saja kemalangan di Tambun semasa ingin menghantar/ pulang makanan (Foodpanda).
“Tujuan saya menulis ini adalah untuk memberitahu sesiapa yang menjumpai telefon bimbit jenis Iphone 11 di lokasi kejadian harap dapat mengembalikan semula,” katanya.
Dia juga meminta orang ramai agar mendoakan adiknya selain memaklumkan mereka sekeluarga kehilangan ibu pada 10 Julai lalu.

“Untuk makluman, kami sekeluarga baru sahaja kehilangan emak Siti Sariah Sayed Idun pada 10.7.2021 dan segala gambar kenangan bersama arwah ada dalam telefon tersebut.
“Mohon jasa baik sesiapa yang jumpa nak ambil telefon silakan tapi gambar itu sangat berharga,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Nelayan hilang selepas bot langgar boya
Oleh NUR ANATI JUHARI

22 Ogos 2021, 10:08 pm
LANGKAWI – Seorang nelayan dikhuatiri hilang manakala tiga rakannya terselamat selepas bot dinaiki mereka terlanggar boya di kedudukan 0.5 batu nautika selatan Pulau Lalang dekat sini pada pagi tadi.
Dalam kejadian kira-kira pukul 10 pagi itu, mangsa, Mohamad Ewandi Husnan, 22, dan tiga lagi mangsa berumur antara 18 hingga 53 tahun tercampak ke dalam laut.
Kejadian berlaku ketika mereka dalam perjalanan pulang selepas menangkap ikan.
Pengarah Maritim Negeri Kedah dan Perlis, Laksamana Pertama Maritim Mohd. Zawawi Abdullah berkata, Maritime Rescue Sub-Centre (MRSC) Langkawi telah mengaktifkan operasi mencari dan menyelamat sebaik menerima laporan tentang kejadian.
Katanya, empat mangsa dikatakan tercampak ke dalam laut selepas bot fiber dengan nombor pendaftaran KHS 1774 itu terlanggar boya.
“Seorang kru bot tersebut, Mohamad Ewandi masih hilang manakala tiga lagi mangsa berjaya diselamatkan bot nelayan tempatan kira-kira pukul 10.20 pagi,” katanya dalam satu kenyataan di sini hari ini.

Menurutnya, salah seorang mangsa yang terselamat mengalami kecederaan patah hidung manakala dua lagi dilaporkan cedera ringan.
“Kesemua mangsa yang terselamat dibawa ke pangkalan nelayan di Sungai Menghulu di sini oleh nelayan tempatan dan dilaporkan dalam keadaan stabil,” ujarnya
Beliau berkata, bot yang bergerak tanpa pengemudi itu kemudian ditemui tersadai di daratan Pulau Lalang pada pukul 12.20 tengah hari ini. – K! ONLINE


Kg. Balung Cocos sekali lagi kena PKPD
Oleh AMREE AHMAD

22 Ogos 2021, 8:08 pm
PUTRAJAYA – Lebih 1,000 penduduk Kampung Balung Cocos di Tawau, Sabah sekali lagi dikenakan Perintah Kawalan Pergerakan Diperketatkan (PKPD) bermula Selasa ini, iaitu antara lima lokaliti di dua negeri diwartakan perintah itu.
Perkampungan masyarakat Melayu Cocos itu pernah dikenakan PKPD selama tempoh 14 hari dari 1 Julai sehingga 14 Julai lepas.
Ketua Pengarah Majlis Keselamatan Negara (MKN), Jabatan Perdana Menteri, Datuk Rodzi Md. Saad berkata, turut dilaksanakan PKPD di negeri berkenaan ialah Kampung Buanog Matunggong, Kudat manakala baki tiga lokaliti lagi terletak dalam Jajahan Tumpat, Kelantan.
Ini termasuk Kampung Bunut Sarang Burung, yang pernah merekodkan sebuah institusi pendidikan agama terkenal di lokaliti tersebut diwartakan PKPD dari 16 April sehingga 2 Mei lalu susulan kluster rentas negeri melibatkan kes pertama dari seorang pelajar berusia 16 tahun yang pulang ke Malaysia kemudian mencetuskan varian baharu, Beta dari Afrika Selatan.
Turut dikenakan PKPD di negeri tersebut ialah Kampung Telaga Bata dan Kampung Kajang Sebidang dengan kesemuanya itu dijangka tamat perintah berkenaan pada 6 September ini.
“Dua lokaliti di Sabah yang dilaksanakan PKPD sejak 10 Ogos lalu disambung lagi membabitkan kawasan Kampung Pukat, Tanjung Batu Laut dan Taman Semarak Indah yang kedua-duanya terletak dalam Bahagian Tawau susulan trend kes Covid-19 masih tinggi,” katanya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita hasilkan beg tangan daripada seluar dalam
Oleh KOSMO!

22 Ogos 2021, 8:00 pm
JAKARTA – Seorang wanita menjadi tular dalam  aplikasi sosial TikTok selepas berkongsi rakaman video menunjukkan dia menghasilkan sebuah i beg tangan daripada seluar dalam, lapor laman Suara.com.
Menerusi akaun TikTok @putrisamboda, wanita bernama Putri itu berkongsi hasil beg tangan tersebut yang menurutnya,  dihasilkan daripada seluar dalam yang masih baharu.
“Saya menghasilkan beg tangan ini menggunakan seluar dalam baharu yang belum pernah dipakai. Tiada apa yang menjijikkan,” demikian keterangan ditulis Putri pada video tersebut.
Putri turut dilihat menggayakan beg tangan itu bersama baju berwarna merah jambu terang dengan gaya berkemban dan sehelai seluar dengan motif bergaris.
Video tersebut sudah ditonton sebanyak 800,000 kali dengan netizen meninggalkan pelbagai komen tentang beg tangan tersebut.
“Tidak gelikah?” tanya seorang netizen.

“Saya tidak pasti tentang ini kerana walaupun ia masih baharu, itu kan tetap seluar dalam,” tulis netizen lain.
Putri juga turut aktif membalas komen netizen dan menurutnya, dia pernah menggayakan  beg tangah tersebut dan ramai yang tidak tahu bahawa ia diperbuat daripada seluar dalam. – Agensi


Rayuan Sherie Merlis didengari, adik dibawa ke pusat kuarantin
Oleh NUR EMIRA SAIZALI

22 Ogos 2021, 11:55 pm
PETALING JAYA – Rayuan dan rintihan pelakon Sherie Merlis akhirnya didengari apabila adik perempuannya bersama suami dan anak-anak kini menjalani tempoh kuarantin di sebuah hotel terkemuka di ibu negara.
Khabar gembira tersebut dikongsi dalam satu hantaran video oleh seorang pengguna akaun Instagram @nafidzrazak dari Kumpulan Megaklinik Zahran hadir ke kediaman Sherie dan melakukan ujian calitan kepada semua ahli keluarga dramatis berkenaan.
“Bila ramai yang tag tentang Sherie, saya dan pasukan @kumpulan_megaklinik_zahran terus bergegas untuk melihat sendiri keadaan keluarganya.
“Alhamdulillah, semua telah menjalani ujian saringan Covid-19 dan kini dipantau rapi oleh Megaklinik Zahran. Adik Sherie juga telah dibawa ke pusat kuarantin dan rawatan Covid-19 bersama suami dan anak-anaknya yang positif kerana keadaan rumah yang tidak berapa sesuai untuk kuarantin kendiri,” katanya.
Menerusi hantaran sama, dia turut berterima kasih kepada aktor Datuk Fizz Fairuz yang membantu dalam urusan Sherie.
“Terima kasih juga kepada Datuk @fizzfairuzofficial yang pantas menghubungkan abang long dan Sherie.

“Terima kasih juga kepada pasukan Pejabat Kesihatan Daerah Hulu Langat dan Kementerian Kesihatan (KKM) yang telah memudahkan segala urusan,” tulisnya.
Difahamkan, keluarga adik Sherie akan menjalani tempoh kuarantin di Hotel Royal Chulan selama 10 hari.
Menerusi ujian calitan yang dilakukan, adik Sherie bersama suami dan dua anak kecil mereka didapati positif Covid-19 dan telah dibawa ke hotel itu hari ini.
Sementara, ahli keluarga yang lain termasuk Sherie sudah menjalani ujian calitan dan disahkan tidak dijangkiti virus berkenaan.
Terdahulu, dalam laporan Kosmo! Online hari ini, Sherie merayu kepada orang ramai selepas buntu apabila adiknya yang positif Covid-19 tidak menjalani kuarantin di tempat yang sepatutnya.
Dalam perkongsian video berdurasi empat minit dan 42 saat tersebut, dia meluahkan kebimbangan mengenai keselamatan ahli keluarga terutama ibu bapanya berserta enam kanak-kanak yang berada di dalam rumah itu. – K! ONLINE


Penang kutip tiga mata di Likas
Oleh MUHAMMAD HELMEE RAMLI

22 Ogos 2021, 10:21 pm
PENANG FC melonjak ke tangga ketiga saingan Liga Super selepas mencatat kemenangan 3-0 ke atas Sabah FC pada aksi yang berlangsung di Stadium Likas, Kota Kinabalu sebentar tadi.
Dua gol menerusi penyerang berbisa, Casagrande serta satu jaringan Sheriddin Boboev sudah cukup untuk memastikan skuad kendalian Tomas Trucha itu untuk mengutip tiga mata berharga.
Meskipun kedua-dua pasukan menampilkan aksi yang cukup seimbang, namun tuah nyata menyebelahi skuad Harimau Kumbang apabila ketajaman Casagrande memberi kelebihan buat pasukan pelawat.
Pada 15 minit awal perlawanan, Sabah dilihat lebih banyak mengawal permainan apabila melakukan gerakan berbahaya, namun percubaan Mohd. Amri Yahyah dan Saddil Ramdani sekadar terkena palang.
Kerja keras Penang membuahkan hasil apabila Casagrande tenang menanduk masuk hantaran lintang yang dilakukan Muhammad Khairu Azrin Khazali pada minit ke-38 bagi membolehkan mereka mendahului 1-0.
Sebaik separuh masa kedua bermula, Penang tidak menunggu lama apabila Casagrande terus menggandakan kedudukan menerusi gol kedua pada minit ke-54 selepas menanduk masuk sepakan penjuru Endrick Dos Santos.

Tidak sampai 15 minit, pintu gol Sabah bocor lagi, kali ini menerusi gerakan solo Boboev yang berjaya melepasi kawalan tiga pemain pertahanan tuan rumah sebelum menolak masuk bola untuk gol ketiga Penang.
Tersentak dengan gol tersebut, Sabah cuba menggandakan asakan ke arah benteng pertahanan Penang, namun kedudukan itu kekal hingga tamat permainan. -K! ONLINE


Ibu Shuib ‘sedih sangat’ Remy Ishak nikah
Oleh KOSMO!

22 Ogos 2021, 9:04 pm
PETALING JAYA – “Jadi suami yang baik seperti dalam drama lakonan awak sebelum ini.”
Itu antara nasihat yang dititipkan ibu kepada pelawak, Shuib iaitu Salamiah Jalani kepada aktor pujaannya, Remy Ishak dalam satu panggilan video hari ini.
Menerusi panggilan video istimewa yang dibuat Shuib untuk ibunya itu, Salamiah dilihat teruja apabila berpeluang untuk berbual dengan Remy.
“Selamat pengantin baharu, diam-diam ya. Ya Allah minatnya awak dan orang rumah (isteri) pun cantik.
“Selepas ini boleh ke tengok awak lagi? Sedih sangatlah (ketawa),” kata Salamiah berseloroh.
Sempat menitipkan pesanan, Salamiah menasihatkan agar pelakon filem Sangkar itu sentiasa menjadi suami mithali seperti watak yang pernah dilakonkannya sebelum ini.

“Jaga isteri baik-baik seperti yang mak cik selalu tonton dalam drama.
“Dalam luar drama pun perlu lebih baik lagi. Seronok sangatlah nampak awak.
“Apa pun, selamat pengantin baharu sehingga kekal hingga syurga,” katanya lagi.
Menjawab pertanyaan Salamiah, Remy memberitahu dia tiada niat untuk merahsiakan pernikahannya kerana risau jika ada perkara yang berlaku.
“Diam-diam sajalah mak cik, saya nak bising-bising pun takut ada benda yang tak baik,” jawabnya.
Semalam, Remy selamat melangsungkan pernikahan dengan wanita pilihan hatinya, Ezza Yusof, 38, dalam satu majlis ringkas di Masjid Negara. – K! ONLINE


Masjid di Sanglang, kawasan sekitar dihadkan 12 jemaah
Oleh NUR NAZLINA NADZARI

22 Ogos 2021, 6:12 pm
ARAU – Majlis Agama Islam dan Adat Istiadat Melayu Perlis (MAIPs) melaksanakan akitiviti pengimarahan secara terhad kepada 12 jemaah sahaja bagi semua masjid di Sanglang dekat sini dan sebahagian kawasan sekitarnya bermula hari ini susulan peningkatan kes Covid-19 bermula hari ini.
Masjid yang terlibat di Dewan Undangan Negeri (DUN) Sanglang adalah Masjid Al-Rahman, Kampung Simpang Sanglang; Masjid Al-Maghfirah, Sungai Korok dan Masjid Darul Salam, Kampung Padang Keria.
Selain itu, turut terlibat ialah Masjid Al-Makmur, Kampung Bongor Kudung; Masjid Al-Furqan, Kampung Bunga Emas; Masjid Asy-Syakur, Kampung Permatang Bongor dan Masjid Datuk Jaafar Hassan, Kampung Sungai Padang.
Sementara itu, sebahagian masjid bagi DUN Simpang Empat pula adalah Masjid Putra, Simpang Empat; Masjid Al-‘Ilmi, Sungai Berembang dan Masjid Ameer Fawwaz, Kampung Sungai Baru manakala masjid dalam DUN Guar Sanji melibatkan Masjid Nurul Yaqin, Kampung Chantik Bangun dan Masjid Nurul Muttaqin, Kampung Che Ok.
Raja Muda Perlis, Tuanku Syed Faizuddin Putra Jamalullail bertitah, perkara itu mendapat perkenan Raja Perlis, Tuanku Syed Sirajuddin Putra Jamalullail setelah meneliti peningkatan bilangan jangkitan yang tinggi di Sanglang sehingga 60 orang seperti yang dikemaskini Jabatan Kesihatan Negeri Perlis semalam.
Baginda bertitah, individu yang berada dalam kawasan terlibat adalah dilarang daripada keluar kariah untuk menunaikan solat atau hadir mengimarahkan masjid di kariah lain.

“Hanya pegawai bertugas (imam, bilal dan siak) serta jemaah yang terdiri dalam kalangan jawatan kuasa kariah masjid sahaja dengan tidak melebihi 12 orang pada satu masa dibenarkan hadir untuk melaksanakan aktiviti solat jemaah sama ada solat fardu lima waktu atau solat Jumaat.
“Hanya ahli jawatan kuasa kariah masjid yang telah divaksin lengkap 14 hari selepas dos kedua dibenarkan hadir ke masjid,” titah baginda di sini hari ini.
Titah baginda lagi, pegawai bertugas dan ahli jawatan kuasa kariah masjid dilarang untuk hadir ke masjid sekiranya terlibat dengan aktiviti rentas sempadan atau negeri sama ada dengan kebenaran atau tidak termasuk yang berulang alik bekerja pada setiap hari walaupun telah lengkap dua dos suntikan vaksin.
“Mereka juga dilarang jika tingggal bersama ahli keluarga yang melakukan rentas sempadan, melainkan ahli keluarga yang telah lengkap dua dos suntikan vaksin.
“Selain itu, petugas yang terdiri daripada Individu Dalam Siasatan (PUI), Individu Yang Dijangkiti Penyakit Berjangkit (PUS) serta mereka yang memiliki risiko untuk dijangkiti juga dilarang hadir ke masjlid,” titah baginda. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Akaun palsu guna gambar PM dikesan di Twitter
Oleh SITI AMINAH MOHD YUSOF

22 Ogos 2021, 6:39 pm
PETALING JAYA – Perkongsian Ahli Parlimen Muar, Syed Saddiq Syed Abdul Rahman yang baru mendapatkan perkhidmatan menggunting rambut mendapat balasan komen seorang individu yang menggunakan nama dan gambar profil Perdana Menteri, Datuk Seri Ismail Sabri Yaakob
“Saya pun mahu gunting rambut lah, Saddiq. Mahu ikut gaya orang muda juga,” tulis individu tersebut yang dipercayai menggunakan akaun palsu tersebut.
Pemeriksaan Kosmo! mendapati akaun bernama @MaelSabrie tersebut baru diwujudkan dan hanya mempunyai lapan pengikut berbanding akaun sebenar Perdana Menteri yang mempunyai lebih 323,000 pengikut.
Individu itu turut menulis ‘Bapa kepada penyanyi bernama Dafi’ dan ‘Baik punyerr’ di ruangan bio akaun Twitter tersebut.
Terdahulu Syed Saddiq berkongsi, seorang bekas juruterbang dan bekas jurutera memulakan perniagaan dikenali sebagai The Barber Bus.
“Bila saya hendak bayar, dia kata dia belanja dan sarankan saya terus bersuara berkenaan isu-isu rakyat. Saya insisted (berkeras) untuk membayar tetapi mereka berkeras untuk belanja,” ciapnya hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kerajaan umum pembelian tambahan 6 juta dos vaksin
Oleh ZULKIFLI MANZOR

22 Ogos 2021, 5:46 pm
PETALING JAYA – Perdana Menteri, Datuk Seri Ismail Sabri Yaakob mengumumkan pembelian tambahan 6 juta lagi dos vaksin yang akan diterima menjelang awal September 2021.
Menurutnya, beliau optimis kejayaan program vaksinasi akan membolehkan orang ramai kembali menziarahi ibu bapa di kampung halaman, meraikan perayaan dan melancong dalam negara.
“Anak muda boleh beriadah, pulang semula ke institusi pengajian tinggi dan yang paling utama ialah anak-anak kita boleh kembali ke sekolah.
“Gambaran ini bukan angan-angan kosong kerana negara kita pernah berjaya menurunkan statistik pesakit Covid-19,” katanya dalam ucapan rakaman yang disiarkan di Bangunan Perdana Putra di Putrajaya di sini hari ini.
Ismail Sabri berkata, fakta terkini pada 20 Ogos lalu membuktikan statistik kes harian Labuan yang sudah mencapai 90 peratus imuniti kelompok dewasa menurun secara konsisten kepada satu digit selama tujuh hari berturut-turut.
Dalam pada itu, kerajaan akan menumpukan usaha ke arah mencapai dua objektif utama bagi mengurangkan kesan ekonomi akibat pandemik Covid-19.

Menurutnya, objektif pertama adalah mengembalikan kesejahteraan rakyat seiring dengan
usaha meningkatkan kuasa beli pengguna.
Menurut beliau, objektif kedua adalah mengangkat semula sektor swasta sebagai pemacu pertumbuhan ekonomi negara.
“Fokus usaha kita ialah rakyat yang kehilanganpekerjaan dan mata pencarian rakyat yang berpendapatan sederhana, perusahaan kecil dan sederhana (PKS) serta sektor perindustrian termasuk industri pelancongan domestik.
“Fokus ini merupakan sebahagian daripada inisiatif jangka pendek untuk mengembalikan ekonomi rakyat khususnya dan menjana ekonomi negara secara menyeluruh,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Empat tahun ‘jaga’ jodoh adik sendiri
Oleh KOSMO!

22 Ogos 2021, 7:00 pm
JAKARTA – Seorang lelaki pilu apabila melihat bekas kekasihnya selama empat tahun akhirnya berkahwin dengan adik kandungnya sendiri, lapor laman berita Suara.com semalam.
Kisah lelaki itu tular dalam aplikasi sosial TikTok apabila pemilik sebuah akaun memuat naik majlis pernikahan tersebut yang berlangsung di sebuah kampung.
“Bercinta selama empat tahun namun akhirnya kekasih berkahwin dengan adik sendiri,” tulis kenyataan pada video tersebut.
Dalam video itu, kelihatan seorang lelaki yang merupakan abang kepada pengantin lelaki itu sedang melihat ke arah pelamin pasangan pengantin baharu sambil mengenakan kemeja bercorak batik.
“Bagaimana jika anda berada dalam situasi ini?” tulis pemilik akaun itu lagi.
Netizen yang menonton video itu meninggalkan pelbagai komen, rata-ratanya meminta agar si abang bersabar atas ketentuan tersebut.

“Sakit sangat. Jika bekas kekasih berkahwin dengan orang lain mungkin masih reda, namun adik sendiri, itu maksudnya disakiti secara perlahan,” tulis seorang netizen.
“Semoga diganti dengan wanita yang lebih baik ya,” tulis seorang netizen lain. – Agensi


Angka kematian lepasi 14,000
Oleh SITI A'ISYAH SUKAIMI

22 Ogos 2021, 7:38 pm
PUTRAJAYA – Angka kematian Covid-19 negara kini melepasi 14,000 dengan 14,168 kes dilaporkan hari ini iaitu pertambahan sebanyak 232 kes kematian baharu melibatkan 201 warganegara dan 31 warga asing.
Daripada jumlah tersebut, sebanyak 144 lelaki dan 88 wanita manakala, 43 kes meninggal dunia di luar hospital atau brought-in-dead (BID) serta 189 kes dengan sejarah penyakit.
Pesakit sedang dirawat dan diasingkan terus meningkat kepada 262,255 kes termasuk 1,026 kes sedang dirawat di Unit Rawatan Rapi dan 496 kes memerlukan bantuan pernafasan.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes baharu, sebanyak 16,368 kes (82.6 peratus)  tiada atau tidak lengkap vaksinasi.
Beliau berkata, sebanyak 343 kes (1.7 peratus) adalah daripada kategori tiga, empat dan lima manakala, sebanyak 19,464 kes (98.3 peratus) lagi daripada kategori satu dan dua berdasarkan keadaan klinikal kes semasa baharu didiagnosis Covid-19.
Menurutnya, 94.2 peratus atau 98 daripada 104 kes kategori lima tiada atau tidak lengkap vaksinasi manakala bagi kategori empat, 61 daripada 68 kes tiada atau tidak lengkap vaksinasi.

“Sebanyak 171 kes kategori tiga dengan 153 kes tiada atau tidak lengkap vaksinasi, 9,624 kes kategori dua dengan 8,000 kes tiada atau tidak lengkap vaksinasi dan 9,840 kes kategori satu dengan 8,056 daripadanya tiada atau tidak lengkap vaksinasi,” jelasnya.
Katanya, terdapat 24 kluster baharu dikenal pasti terdiri daripada 12 kluster tempat kerja dengan 301 kes serta 11 kluster komuniti yang merekodkan sebanyak 334 kes. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Remy Ishak mohon maaf jika betul ada yang patah hati
Oleh NUR EMIRA SAIZALI

22 Ogos 2021, 7:31 pm
PETALING JAYA – “Jika ada yang patah hati, tolong maafkan saya.”
Itu ungkapan pelakon kacak Remy Ishak terhadap perkongsian video dan luahan patah hati peminat, terutama wanita yang kecewa dengan statusnya kini sudah bergelar suami orang.
Dalam satu hantaran Instagram hari ini, Remy atau nama sebenarnya Mohammad Zalimei Ishak, 39, banyak menerima beberapa video dan mesej yang memaparkan gelagat wanita meluahkan rasa kekecewaan apabila aktor pujaan mereka sudah bernikah.
“Sejak dua hari lepas banyak betul mesej daripada kawan-kawan dan keluarga yang menghantar video seperti ini.
“Saya tahu mereka semua adalah peminat yang bergurau untuk menceriakan hari saya tetapi kalau ada yang betul-betul patah hati, tolong maafkan saya,” ujarnya.
Bagi menenangkan hati semua yang kecewa, pelakon Pujaan Hati Kanda itu berjanji akan terus menghiburkan para peminatnya dalam setiap projek yang akan datang.

“Insya-Allah saya akan tetap akan menghiburkan anda semua dalam projek yang akan datang. Terima kasih semua kerana masih setia bersama saya,” katanya lagi.
Semalam, ribuan hati peminat lelaki dengan jolokan Hero Pujaan Malaya itu punah selepas dia selamat bernikah dengan suri hatinya yang juga seorang usahawan, Ezza Yusof, 38, dalam sebuah majlis ringkas di Masjid Negara.
Sejak berita tersebut tersiar, rata-rata peminat yang ‘jatuh cinta’ terhadapnya meluahkan kekecewaan dalam media sosial sehingga nama Remy sohor kini dalam Twitter.- K! ONLINE


Pemimpin pembangkang dipelawa anggotai Majlis Pemulihan Negara
Oleh ZULKIFLI MANZOR

22 Ogos 2021, 5:49 pm
PETALING JAYA – Perdana Menteri, Datuk Seri Ismail Sabri menawarkan ruang kepada kepimpinan
pembangkang untuk menganggotai Majlis Pemulihan Negara (MPN) dan Jawatankuasa Khas Menangani Covid-19.
Menurut beliau, ia selari dengan titah Yang di-Pertuan Agong dalam perjumpaan bersama ketua-ketua parti politik baru-baru ini agar semua poihak melupakan sperbezaan demi mencapai kesejahteraan dan kebajikan rakyat.
“Kesemua pihak sepatutnya sedia bekerja dalam satu pasukan demi mengharmonikan semula suasana. Dalam erti kata lain, kita perlu mendakap erat prinsip kebersamaan.
“Saya faham kemelut politik yang melanda negara menimbulkan keresahan dalam kalangan rakyat. Kestabilan politik perlu segera dicapai menerusi kebersamaan. Ini termasuklah mewujudkan kerjasama rentas parti,” katanya dalam ucapan perdana di Putrajaya hari ini.
Terdahulu, Ismail Sabri berkata, strategi yang telah dirangka oleh kerajaan sebelum ini untuk melawan dan membendung Covid-19 akan diteruskan dan diperkasakan serta ditambah baik dengan mengambil kira pandangan pakar kesihatan awam.
Menurut beliau, kerajaan akan memastikan setiap intervensi dan usaha pihak kerajaan untuk menurunkan kes Covid-19 dilakukan secara lebih komprehensif.

“Ia bakal dilaksanakan melalui kerjasama strategik rentas kerajaan dengan penglibatan pemegang taruh, agensi kerajaan dan pihak swasta bagi memastikan sistem kesihatan negara kembali stabil,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


New Zealand mengaku ‘lockdown’ gagal tangani varian Delta
Oleh KOSMO!

22 Ogos 2021, 7:09 pm
WELLINGTON – New Zealand mengakui hari ini bahawa strategi ‘Sifar Covid’ yang diguna pakai mungkin tidak lagi wajar ketika wabak varian Delta terus merebak.
Menteri Tindak Balas Covid-19,  Chris Hipkins berkata, sebanyak 21 lagi kes dikesan dalam kluster yang muncul di Auckland pada minggu lalu sekali gus mengakhiri tempoh enam bulan tanpa jangkitan tempatan dan mencetuskan perintah berkurung koronavirus di seluruh negara.
Menurut Hipkins, varian Delta yang sangat mudah berjangkit menjadikan wabak kali ini lebih sukar dibendung dan menimbulkan ‘persoalan besar’ mengenai strategi perang Covid-19 negara itu.
“Skala berjangkit dan kecepatan penyebaran virus ini telah menyebabkan  kita berada dalam keadaan tertekan,” katanya kepada  stesen televisyen TVNZ.
New Zealand sebelum ini dipuji kerana kejayaan strategi mengekang Covid-19 yang menyaksikan hanya 26 kematian direkodkan di negara itu yang mempunyai lima juta penduduk.
Jirannya,  Australia juga melaksanakan strategi Sifar Covid dan sama-sama kecewa kerana kes varian Deltanya  terus meningkat.

Wabak di New Zealand membayangkan kelemahan usaha vaksinasi  negara itu yang perlahan dan mendorong tuduhan bahawa kerajaan menjadi lalai setelah kejayaan awal menangani wabak Covid-19.
Wabak varian Delta  kini berjumlah 72 kes aktif dengan  66 daripadanya direkodkan di  Auckland dan enam di Wellington.
Kes positif telah direkodkan di beberapa lokasi sibuk termasuk sekolah, gereja dan pasar raya, manakala  pasukan kesihatan memeriksa status hampir 9,000 kontak rapat.
Perintah berkurung Covid-19 di New Zealand  akan berakhir esok, namun Hipkins membayangkan sekatan itu mungkin dilanjutkan di Auckland walaupun ditarik balik di tempat-tempat  lain. – AFP


MPK juara sulung E-Sport SUKANUNVE
Oleh ABDUL RAZAK IDRIS

22 Ogos 2021, 7:46 pm
SHAH ALAM– Majlis Perbandaran Klang (MPK) menjadi juara edisi pertama Karnival E-Sports Persatuan Badan Berkanun Malaysia (SUKANUNVE) yang berakhir hari ini.
SUKANUNVE yang bermula 19 Ogos lalu dengan kerjasama Universiti Teknologi MARA (UiTM) telah berjaya menarik penyertaan dari 36 agensi melibatkan 802 orang atlet dan 113 orang pegawai.
Menurut Setiausaha Kejohanan Esports SUKANUNVE 2021, Zamri Abd. Kahar, MPK berjaya merangkul dua emas dan satu gangsa menewaskan pencabar terdekatnya Lembaga Hasil Dalam Negeri (LHDN) di kedudukan kedua.
Katanya, MPK menjadi juara bagi acara PUBG dan PESMobile manakala LHDN berjaya menjadi juara dalam acara Valorant dan CODM.
“Kejohanan itu melibatkan tujuh jenis acara keseluruhannya dengan kontinjen Suruhanjaya Syarikat Malaysia (SSM) mengungguli acara MotoGP.
“Kontingen Universiti Malaya (UM) memenangi Mobile Legend Bang Bang dan Majlis Agama Islam Wilayah Persekutuan (MAIWP) membuat kejutan untuk memenangi acara FIFA2021,” katanya dalam satu kenyataan hari ini.

Penyerahan piala pusingan kejohanan disampaikan Zamri kepada Yang Dipertua MPK, Dr. Ahmad Fadzli Ahmad Tajuddin. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


CITF nafi khidmat GP dihentikan pada masa depan
Oleh MOHD. HUSNI MOHD. NOOR

22 Ogos 2021, 7:14 pm
PUTRAJAYA – Dakwaan mengaitkan kononnya pembabitan pengamal perubatan am swasta (GP) dihentikan dalam Program Imunisasi Covid-19 Kebangsaan (PICK) adalah tidak tepat.
Pasukan Petugas Khas Imunisasi Covid-19 (CITF) menerusi kenyataan akhbar hari ini berkata, dakwaan itu tidak benar sebaliknya khidmat GP akan dipertimbangkan lagi pada masa depan bagi menjamin kesinambungan PICK kerana tiada lagi PPV akan beroperasi ketika itu.
“CITF amat menghargai perkhidmatan yang diberikan oleh GP dalam PICK kerana membantu menyumbang kepada pencapaian negara mencatatkan kadar vaksinasi harian per kapita antara terpantas di dunia baru-baru ini.
“Dalam Operasi Lonjakan Kapasiti di Lembah Klang baru-baru ini, GP menyumbang lebih kurang lima peratus daripada keseluruhan suntikan yang diberikan sepanjang tempoh itu,” katanya.
CITF berkata, setakat 21 Ogos lalu, populasi dewasa Lembah Klang yang telah menerima sekurang-kurangnya dos satu adalah sebanyak 107.7 peratus, yang juga mengambil kira vaksinasi yang diberikan kepada penduduk tanpa dokumen dan golongan bukan pemastautin. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


[VIDEO] Mayat bekas imam ditemui hadap kiblat
Oleh NORLIDA AKMAR IDROS

22 Ogos 2021, 5:30 pm
YAN – Mayat lelaki warga emas yang hilang dalam kejadian kepala air di Gunung Jerai di sini pada Rabu lalu ditemui di bawah timbunan batang pokok di sebuah chalet dekat Air Terjun Batu Hampar, hari ini.
Mayat mangsa, Ku Shuib Ku Abdullah, 91, ditemui anggota bomba yang melakukan operasi mencari dan menyelamat (SAR) di lokasi tersebut kira-kira pukul 3.23 petang.
Mangsa yang merupakan bekas imam Masjid Yan dekat sini ditemui di bawah timbunan batang pokok di kawasan sungai yang baru terbentuk berhampiran Sungai Batu Hampar.
Keadaan mayat mangsa kelima itu didapati hanya mengalami kesan calar dan tiada luka serius walaupun telah dihanyutkan arus deras bersama batang pokok dan kayu besar.
Mayat mangsa ditemui dalam keadaan mengiring menghadap kiblat kira-kira satu kilometer dari tempat dia dilaporkan hilang iaitu di rumahnya di Chalet Salak Denai.
Pengarah Jabatan Bomba dan Penyelamat Malaysia Kedah, Sayani Saidon memberitahu, mayat mangsa berjaya dikeluarkan dalam masa kira-kira lima minit kemudian.

Katanya, mayat Ku Shuib kemudian diserahkan kepada polis dan dibawa ke Hospital Yan untuk proses selanjutnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Gajah betina masuk kampung diperangkap
Oleh ASLIZA MUSA

22 Ogos 2021, 4:29 pm
GERIK – Seekor gajah liar yang memasuki kampung dan memusnahkan tanaman penduduk sehingga mencecah kerugian RM15,000 hasil kebun ditangkap Jabatan Perlindungan Hidupan Liar dan Taman Negara (Perhilitan) Perak Rabu lalu.
Haiwan itu dipercayai dari hutan simpan berdekatan terpisah daripada kawanan dan mula dikesan menghampiri penempatan penduduk di Kampung Plang dekat sini.
Pengarah Perhilitan Perak, Yusoff Shariff berkata, gajah betina berusia 40 tahun dengan anggaran berat 3.2 tan itu ditangkap di kawasan kebun getah..
Katanya, operasi menjejaki mamalia oleh Unit Tindakan Gajah Negeri (UTG) Perak itu dijalankan sejak Selasa lalu.
“Kita terima aduan mengenai kehadiran seekor gajah betina dinamakan Yong Cimot di mana mamalia itu telah masuk ke kawasan kampung dan kebun lalu merosakkan tanaman penduduk.
“Dua ekor gajah denak iaitu Alam dan Rambai dari Pusat Konservasi Gajah Kebangsaan Kuala Gandah digunakan bagi ‘memujuk dan menenangkan’ Yong Cimot untuk dibawa ke lokasi seterusnya,” katanya di sini hari ini.

Gajah berkenaan akan dipindahkan ke Santuari Gajah Sungai Deka di Terengganu. Operasi itu disertai 25 kakitangan Pusat Konservasi Gajah Kebangsaan Kuala Gandah dan Perhilitan Perak. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Budak 9 tahun gigih cuci masjid terjejas banjir
Oleh SITI AMINAH MOHD YUSOF

22 Ogos 2021, 5:10 pm
PETALING JAYA – Kegigihan dua kanak-kanak yang turut serta mencurah keringat membantu membersihkan lumpur tebal yang memenuhi sebuah kawasan masjid di Yan, Kedah baru-baru mendapat pujian ramai.
Pemilik akaun Facebook bernama Haji Yunus Kphajiyusoff berkongsi beberapa keping gambar kanak-kanak berkenaan selain suasana sekitar kawasan yang terjejas banjir berikutan tragedi kepala air Rabu lalu.
“Perwira yang tidak didendang. Kanak-kanak ini datang bersihkan masjid. Riak muka yang ikhlas. Tanpa mengharap balasan apa-apa. Hebat tarbiyah keluarga ini,” tulisnya dalam kapsyen gambar tersebut.
Perkongsian itu mendapat lebih 2,000 tanda suka dan dikongsi lebih 2,000 kali dengan rata-rata netizen bersimpati dengan musibah yang menimpa penduduk setempat dan berharap urusan mereka dipermudahkah.
“Baru pi (pergi) tadi. Adik-adik ini kira rajin. Bukan Senang nak alih lumpur tebal dan banyak. Semoga dipermudahkan segala urusan,” komen Mohamad Salman.
“Anak Kedah bermain lumpur itu biasa tahniah kepada ibu bapa yang mendidik anak-anak dengan cara yang betul insya-Allah akan menjadi anak soleh,” ulas Apian Gerek.

“Saya baru tegur budak-budak ini di masjid. Baru berumur 9 tahun sudah rajin menolong,” puji Nur Alia.
“Seronok tengok adik-adik ini. Sambil buat amal sambil juga dapat main selut dengan kawan-kawan,” kata Mohd Zubir. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ikan selayang, kembung cuma 20 sen
Oleh NIK SUKRY RAMLI

22 Ogos 2021, 4:33 pm
KUANTAN – Hanya bayar 20 sen dan anda boleh membeli seekor ikan selayang atau kembung.
Tawaran melalui jualan amal itu dianjurkan badan bukan kerajaan (NGO) Dapur Infaq Ummah Kuantan di Indera Mahkota, di sini hari ini.
Pengasas Dapur Infaq, Badrul Jamili Kamaruddin berkata, program jualan amal itu adalah bagi membantu mereka yang terkesan akibat perintah kawalan pergerakan (PKP) dan kehilangan sumber pendapatan.
“Kita mendapat kerjasama baik daripada pemborong ikan di Pasar Borong Kuantan bagi menyediakan bekalan ikan untuk dijual melalui program ini.
“Setiap orang boleh membeli ikan kembung atau selayang pada harga 20 sen seekor dengan jumlah maksimum setiap orang hanya dibenarkan membeli 30 ekor sahaja,” katanya ketika ditemui selepas program berkenaan.
Menurut Badrul Jamili, pihaknya menyediakan 150 kilogram (kg) ikan selayang dan kembung untuk program jualan hari ini dan semuanya habis terjual dalam masa kira-kira tiga jam.

Katanya, program jualan ikan pada harga lebih murah berbanding di pasaran itu adalah susulan penganjuran jualan ayam segar berharga RM5 seekor dianjurkan Dapur Infaq Ummah Kuantan sebelum ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis tambah jumlah petugas elak kesesakan di PPV
22 Ogos 2021, 4:31 pm
KUALA LUMPUR – Polis menambah kekuatan petugasnya daripada 38 orang kepada 78 anggota dalam usaha mengatasi masalah kesesakan di Pusat Pemberian Vaksin (PPV) Mega Stadium Bukit Jalil, di sini hari ini.
Ketua Polis Daerah Cheras, Asisten Komisioner Muhammad Idzam Jaafar berkata, penambahan itu turut melibatkan tujuh anggota daripada Bahagian Siasatan dan Penguatkuasaan Trafik (BSPT).
“Penugasan itu dibahagikan kepada lima pasukan yang ditempatkan di pintu A melibatkan penerima dos pertama, manakala pintu E (penerima dos kedua), parkir A dan B.
“Kawalan bermula dari lokasi orang ramai turun bas hingga ke laluan masuk di pintu A dan pintu B,” ujarnya dalam kenyataan hari ini.
Jelasnya, pemerhatian pada pukul 9.30 pagi mendapati kehadiran orang ramai sudah menjangkau 18,000 orang.
“Kehadiran itu melebihi jumlah jangkaan memandangkan jumlah vaksin yang disediakan hanyalah untuk 12,000 penerima.

“Jadi individu yang melebihi jumlah yang dibenarkan diminta bersurai dari lokasi segera bagi mengelak kesesakan,” ujarnya.
Semalam, PPV Mega Stadium Bukit Jalil dibanjiri pekerja asing daripada sektor perindustrian dan pembangunan seawal pukul 4 pagi dan mereka dilihat gagal mematuhi prosedur operasi standard (SOP) bagi mencegah penularan Covid-19. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kereta hilang kawalan sebelum terbakar
Oleh NUR SHARIEZA ISMAIL

22 Ogos 2021, 5:00 pm
SEPANG – Polis mengesahkan kereta yang terlibat kemalangan di Kilometer (KM) P5 Lingkaran Putrajaya arah Putrajaya menghala ke arah Shah Alam pada pukul 10.30 pagi tadi hilang kawalan sebelum terbakar.
Timbalan Ketua Polis Daerah Sepang, Superintendan Md. Noor Aehwan Mohammad berkata, siasatan awal di tempat kejadian mendapati kereta jenis Honda City yang dipandu mangsa sedang dalam perjalanan dari arah Putrajaya  menghala ke arah Shah Alam.
Menurutnya, ketika sampai di KM P5 Lingkaran Putrajaya, kereta berkenaan disyaki hilang kawalan dan terlanggar pembahagi jalan tengah kemudian terbabas lalu melanggar pembahagi jalan sebelah kiri sebelum terbakar.
“Akibat perlanggaran itu, mangsa berusia 26 tahun tercampak keluar daripada kereta manakala seorang lagi mangsa yang merupakan warganegara China tersepit di dalam kenderaan bagaimanapun telah dibawa keluar oleh pihak bomba.
“Mangsa yang maut telah dibawa ke Forensik Hospital Serdang dan warganegara China terbabit pula mengalami kecederaan parah dan dibawa ke Hospital Putrajaya,” katanya dalam kenyataan akhbar di sini hari ini.
Katanya, kereta terbabit mengalami kerosakan teruk di bahagian hadapan dan terbakar seluruh kenderaan.

“Polis telah membawa kenderaan terlibat ke Ibu Pejabat Polis Daerah (IPD) Sepang untuk siasatan lanjut,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Saya jadi PM ketika negara dalam situasi mencabar
Oleh ZULKIFLI MANZOR

22 Ogos 2021, 5:37 pm
PETALING JAYA – Datuk Seri Ismail Sabri Yaakob mengakui dia dilantik sebagai Perdana Menteri ketika negara berada dalam keadaan yang sangat mencabar ketika ini.
Sehubungan itu, beliau menjunjung kasih atas limpah perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah atas pelantikan tersebut.
“Saya juga ikhlas menyatakan rasa terima kasih ke atas mantan Perdana Menteri, Tan Sri Muhyiddin Yassin yang telah berusaha sepenuh tenaga dalam menghadapi kemelut yang melanda negara bersama-sama Ahli-ahli Jemaah Kabinet Kerajaan Perikatan Nasional.
“Terima kasih juga diucapkan kepada rakan-rakan ahli Dewan Rakyat yang setia menyokong saya daripada UMNO, MCA, MIC dan PBRS di bawah panji Barisan Nasional (BN),” katanya dalam ucapan rakaman yang disiarkan di Bangunan Perdana Putra di Putrajaya di sini hari ini.
Tambahnya, penghargaan turut dizahirkan kepada rakan-rakan Bersatu, Pas, GPS, STAR, PBS, SAPP, juga Ahli-ahli Dewan Rakyat Bebas yang memungkinkan terbentuknya kerajaan pada hari
ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Keluarga Malaysia jadi frasa pilihan Ismail Sabri
Oleh ZULKIFLI MANZOR

22 Ogos 2021, 5:42 pm
PETALING JAYA – Datuk Seri Ismail Sabri Yaakob hari ini menggunakan pendekatan Keluarga Malaysia sebagai tunjang dalam ucapan perdana selaku Perdana Menteri ke-9.
Perdana Menteri berkata, semua ahli Dewan Rakyat khususnya sama ada di dalam atau luar kerajaan supaya menggembleng tenaga untuk memulihkan semula keadaan negara.
“Marilah kita dengan fikiran terbuka dan dada yang menerima, mencungkil persamaan dengan tidak lagi menggali perbezaan. Kita perlu bersepakat untuk menyelamatkan keluarga kita iaitu Keluarga Malaysia.
“Frasa ini digunakan kerana sifatkan lebih inklusif serta merentasi sempadan agama, bangsa dan kaum,” katanya dalam ucapan yang disiarkan secara rakaman di Bangunan Perdana Putra, Putrajaya hari ini.
Tambahnya, kita semua menyedari kewujudan sesebuah keluarga yang
berkahwin dengan pelbagai bangsa dan agama tetapi nilai
kekeluargaan telah mengikat mereka semua.
Menurut Ismail Sabri, oleh sebab itu, konsep Keluarga Malaysia diambil kerana bagi beliau keutuhan negara terikat dengan nilai-nilai didikan sempurna dalam sesebuah keluarga. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Saya, Noki hanya kawan – Fatin Afeefa
Oleh KOSMO!

22 Ogos 2021, 4:48 pm
PETALING JAYA – Pelakon Fatin Afeefa menafikan dirinya kini menjalin hubungan cinta dengan ahli kumpulan K-Clique, Noki.
Fatin atau nama penuhnya Fatin Nur Afifah Shamsudin, 28, berkata, hubungan akrab bersama Noki dalam media sosial hanyalah sekadar rakan sesama industri.
“Kami hanya berkawan saja. Kalau tak percaya boleh tanya dia.
“Saya bukan balas komen dia seorang saja dalam Instagram, ada juga orang lain, tapi mungkin dia lebih menarik perhatian ramai,” katanya ditemubual di dalam program Melodi hari ini.
Tambah Fatin, dia tidak menolak sekiranya Noki adalah jodoh terbaik buat dirinya.
“Doakan yang baik-baik sebab soal jodoh ini rahsia Allah SWT. Mungkin dengan dia atau orang lain yang saya tak pernah terfikir,” katanya lagi.

Tidak mahu membebankan fikirannya dengan soal jodoh, pelakon filem Tentang Bulan itu memberitahu anak-anak merupakan fokus utamanya ketika ini.
“Fokus utama saya ketika ini ialah pendidikan anak-anak dan kehidupan ibu serta kerjaya.
“Soal cinta saya letak pada kedudukan terakhir. Bagi saya, kalau ada jodoh, adalah,” katanya lagi.
Untuk rekod, Fatin pernah mendirikan rumah tangga dengan aktor, Adam Shahz dan dikurniakan seorang anak, Ivy Herra Sophia kini berusia lima tahun. – K! ONLINE


Pelajar cacah tatu kod pengimbas sijil vaksinasi pada lengan
Oleh KOSMO!

22 Ogos 2021, 5:00 pm
ROM, Itali – Seorang pelajar menjadi sensasi dalam  aplikasi sosial TikTok apabila dia mencacah kod pengimbas sijil vaksinasi pada lengannya dan mengimbas tatunya untuk masuk ke sebuah premis rangkaian restoran makanan segera McDonald’s di Itali, lapor akhbar The Sun semalam.
Andrea Colonnetta, 22, berkata,  dia tidak terlalu memikirkan mengenai jenis  tatu terbaharunya, namun memilih reka bentuk praktikal itu selepas berbincang dengan artis tatu, Gabriele Pellerone.
Video TikTok yang dimuat naik Pellerone menunjukkan Colonnetta memasuki  premis McDonald’s dengan hanya mengangkat tangannya..
Petugas di pintu masuk premis tersebut  dilihat mengimbas tatu lelaki itu sebelum video tersebut tamat secara tiba-tiba.
Llengan kiri Colonetta kini dicacah tatu kotak hitam matriks daripada kod respons pantas (QR) yang merupakan pas rasmi untuk memasuki premis awam di  Itali.
Katanya, dia telah menerima kedua-dua dos vaksin Covid-19.

Pas tersebut menunjukkan status koronavirus sama ada individu itu telah menerima vaksin, pulih daripada Covid-19 atau disahkan negatif dalam tempoh 48 jam terakhir.
Sejak 6 Ogos lalu, kod tersebut perlu dipamerkan untuk memasuki pawagam, muzium dan kawasan tertutup lain serta aktiviti makan di dalam restoran.
“Ia merupakan sesuatu yang asli dan saya suka menjadi lain daripada yang lain,” katanya. -Agensi


Perak buat persediaan hadapi banjir
Oleh WAT KAMAL ABAS

22 Ogos 2021, 4:09 pm
BAGAN SERAI – Jentera pentadbiran kerajaan negeri di setiap daerah diminta bersedia untuk menghadapi musim tengkujuh yang dijangka lebih awal tahun ini kerana cuaca tidak menentu.
Menteri Besar, Datuk Saarani Mohamad berkata, arahan juga telah dikeluarkan kepada semua pegawai daerah agar berjaga-jaga dengan kemungkinan berlaku banjir di kawasan masing-masing.
Menurut beliau, mereka selaku pengerusi Jawatankuasa Pengurusan Banjir perlu mengadakan mesyuarat lebih awal bagi membuat persiapan.
“Mengikut ramalan, cuaca kering diramal sehingga pertengahan September ini tetapi seperti banjir yang berlaku di Yan, Kedah diikuti Pulau Pinang seterusnya di Perak utara.
“Ini menunjukkan musim tengkujuh tiba lebih awal,” katanya semasa melawat mangsa banjir di Pusat Pemindahan Sementara (PPS) di Sekolah Kebangsaan (SK) Alor Pongsu dekat sini.
Dalam pada itu kata Saarani, kejadian banjir di kawasan Dewan Undangan Negeri (DUN) Alor Pongsu di sini disebabkan ban Rancangan Tebatan Banjir (RTB) di Sungai Gagah pecah di dua lokasi pada pagi Jumaat lalu. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Terlalu berisiko, Elvina Mohamad enggan hamil waktu pandemik
22 Ogos 2021, 3:39 pm
PETALING JAYA – Sedar tentang betapa bahayanya virus Covid-19 ditambah lagi dengan banyak kes kematian melibatkan wanita mengandung membuatkan pelakon Elvina Mohamad menunda hasrat menimang cahaya mata kedua.
Perkara berkenaan didedahkan Elvina, 26, menjawab satu soalan daripada peminatnya menerusi Instagram ketika ditanya tentang perancangan menambah bilangan cahaya mata.
Bagaimanapun jawab pelakon drama Takdir Yang Tertulis itu, dia dan suami memang merancang untuk mendapatkan anak kedua tetapi bukan dalam tahun ini.
“Saya dan suami merancang nak ada anak kedua tapi bukan dalam tahun ini. Saya tak nak hamil sewaktu pandemik sebab terlalu berisiko.
“Jadi, andai virus ini berlalu pergi suatu hari nanti, barulah kami merancang semula. Insya-Allah, kalau ada rezeki. Doakan ya!” katanya.
Sebelum ini, sebanyak 3,396 kes Covid-19 dilaporkan dalam kalangan ibu hamil di negara ini sejak Mac 2020 sehingga Jun lalu.

Ketua Pengarah Kesihatan, Tan Sri Dr. Noor Hisham Abdullah berkata, bilangan kes dilaporkan semakin meningkat sejak Oktober 2020 dengan purata 200 kes jangkitan sebulan. Lonjakan kes juga dapat dilihat pada Mei dan Jun lalu masing-masing sebanyak 850 kes dan 899 kes.
Elvina yang mendirikan rumah tangga bersama usahawan, Datuk Haniff Borhan pada 18 Mac 2018 dikurniakan cahaya mata sulung, Karl Mateen, dua tahun lapan bulan. – K! ONLINE


Terkejut, gembira anak saudara bergelar isteri PM
Oleh MOHAMAD HAFIZI BIN MOHD SAID

22 Ogos 2021, 3:24 pm
PASIR SALAK – Seperti tidak percaya Datin Seri Muhaini Zainal Abidin yang disifatkan sebagai individu mesra serta tidak pernah menyombong kini bergelar isteri Perdana Menteri.
Malah, anak jati Kampung Pulau Tiga Kiri, Kampung Gajah di sini juga sering pulang ke kampung orang tuanya bertemu dengan saudara-mara selain mengimbau kenangan di rumah milik arwah datuknya.
Bapa saudara angkat Muhaini, Hashim Abd Rahman, 72, berkata, dia mengenali anak saudaranya yang dipanggil Nani sejak kecil, malah diamanahkan menjaga rumah peninggalan arwah datuk Muhaini di Kampung Pulau Tiga Kiri.
Menurut Hashim, dia menjaga rumah pusaka berkenaan sejak 2006 namun pada 2019 rumah itu diuruskan Muhaini dan dibaik pulih untuk dijadikan kediaman berehat jika pulang ke kampung.
“Saya rasa bangga bila suami Nani, Datuk Seri Ismail Sabri Yaakob menjadi Perdana Menteri dan macam tak percaya Nani kini bergelar sebagai isteri kepada pemimpin nombor satu negara.
“Saya ada ucap tahniah kepada Nani melalui WhatsApp kerana suaminya menjadi Perdana Menteri,” katanya ketika ditemui di sini hari ini.

Hashim turut menceritakan keperibadian Muhaini sebagai seorang yang sangat baik, lemah lembut serta mudah bergaul dengan orang. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kes baharu bawah 20,000
Oleh SITI A'ISYAH SUKAIMI

22 Ogos 2021, 4:19 pm
PUTRAJAYA – Sebanyak 19,807 kes baharu dilaporkan hari ini menjadikan jumlah kes positif Covid-19 sebanyak 1,555,093 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 5,379 kes, diikuti oleh Sabah sebanyak 2,638 kes dan Kedah sebanyak 1,948 kes.
“Seterusnya, Sarawak (1,772 kes), Pulau Pinang (1,501 kes), Johor (1,391 kes), Kelantan (1,196 kes), Kuala Lumpur (999 kes), Perak (703 kes), Pahang (598 kes), Melaka (558 kes), Terengganu (534 kes) dan Negeri Sembilan (508 kes).
“Perlis (54 kes), Putrajaya (24 kes) dan Labuan (empat kes),” katanya pada Facebook di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Empat individu termasuk kakitangan JKR disambung reman
Oleh NORHAYATI YAHAYA

22 Ogos 2021, 3:30 pm
SHAH ALAM – Empat termasuk jurutera yang disyaki terlibat dalam rasuah bernilai RM120,000 berhubung projek jalan dan sekolah tahfiz disambung reman dua hari lagi, bermula esok.
Perintah reman itu dikeluarkan Penolong Kanan Pendaftar Mahkamah Majistret Siti Hajar Ali terhadap kesemua suspek berusia 40 hingga 45 tahun selepas membenarkan permohonan Suruhanjaya Pencegahan Rasuah Malaysia (SPRM).
Mereka sebelum ini direman lima hari bermula Rabu lalu dan tamat hari ini.
Terdahulu, keempat suspek ditahan bermula pukul 1.30 hingga 5 petang, 17 Ogos lalu ketika hadir memberi keterangan di pejabat SPRM Selangor, Selasa lalu.
Mereka termasuk dua kakitangan Jabatan Kerja Raya ( JKR ) Hulu Selangor dipercayai meminta dan menerima rasuah berjumlah lebih RM120,000 daripada kontraktor terbabit.
Tindakan itu dipercayai bagi mendapatkan kerja-kerja pembinaan jalan raya dan pembinaan sekolah tahfiz di daerah tersebut.

Difahamkan, kontraktor terbabit tidak layak untuk memperoleh projek tersebut namun telah menggunakan nama syarikat-syarikat lain bagi membolehkan mereka mendapat projek itu. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Usah terlalu gembira makan di luar
Oleh SITI AMINAH MOHD YUSOF

22 Ogos 2021, 4:06 pm
PETALING JAYA – Orang ramai yang memenuhi syarat lengkap vaksinasi disaran membuat pilihan bijak berikutan kebenaran makan di kedai atau restoran oleh kerajaan baru-baru ini.
Ketua Penolong Pengarah Bahagian Kawalan Penyakit Kementerian Kesihatan, Dr. Izzar Anwari Abdul Ghani berkata, individu terlibat disarankan makan di kedai yang mempunyai pengudaraan baik memandangkan varian Delta sedang berlegar-legar di luar sana.
“Pastikan pakai pelitup muka berkembar atau jenis N95 ketika keluar dan patuh SOP (prosedur operasi standard). Cuba pergi awal atau semasa tiada orang (pelanggan). Virus Covid-19 bersifat airborne (bawaan udara).
“Hendak merentas daerah juga harus beringat. Hanya benarkan orang yang sudah lengkap divaksin untuk melawat anda dan lawat orang sudah lengkap divaksin,” katanya menerusi platform Instagram beliau hari ini.
Tambahnya, mereka yang mempunyai anak-anak kecil yang belum divaksin disarankan menangguhkan niat untuk merentas daerah kerana golongan itu belum dilindungi.
Beliau turut berpendapat, individu yang bertindak memalsukan e-sijil vaksinasi perlu didakwa atas tuduhan percubaan membunuh.

“Kita kena terima yang kita akan hidup di samping Covid-19 walaupun kelonggaran diberi, tidak bermaksud ancaman wabak itu sudah tiada. Sentiasa beringat.
“Buatlah keputusan yang bijak. Tanggungjawab keselamatan atau kesihatan keluarga di tangan anda, bukannya orang lain,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ever Given berjaya menyeberangi Terusan Suez
Oleh KOSMO!

22 Ogos 2021, 4:14 pm
KAHERAH – Sebuah kapal kontena antara terbesar di dunia  yang terkandas  di Terusan Suez awal tahun ini dan menyebabkan perdagangan dunia rugi  £42 bilion (RM242 bilion) belayar melalui laluan tersebut tanpa sebarang masalah, lapor laman berita Mail Online kelmarin.
Kapal MV Ever Given terperangkap di terusan Mesir itu pada 23 Mac lalu itu telah mencetuskan  operasi menyelamat selama enam hari yang berakhir dengan satu kematian, sebuah bot penyelamat  tenggelam dan 48 kapal kargo lain terpaksa mencari laluan alternatif.
Perjalanan kapal-kapa tertunda kerana menunggu laluan itu dibuka semula,  manakala sejumlah kapal lain terpaksa mengambil laluan lebih jauh melalui rantau Afrika.
Pihak Berkuasa Terusan Suez mengumumkan bahawa MV Ever Given  berjaya melewati terusan itu bersama kapal-kapal lain yang datang dari Laut Mediterranean menuju ke Laut Merah.
Kapal itu menurunkan 18,300 kontena kargo ke Rotterdam, Felixstowe dan Hamburg. Ia kini  dalam perjalanan ke China selepas disita selama lebih tiga bulan sementara pemiliknya mengatur perjanjian pampasan dengan Mesir.
Kapal sepanjang 400 meter membawa kargo antara Asia dan Eropah itu telah ditahan di Ismalia selama lebih tiga bulan.

Selepas satu perjanjian dicapai antara pemilik kapal itu dari Jepun, Shoei Kisen Kaisha Ltd. dan pihak berkuasa terusan, MV Ever Given dibebaskan untuk meneruskan semula perjalanannya pada Julai lalu.
Biarpun terma perjanjian tidak didedahkan, Mesir dilaporkan mencapai penyelesaian berhubung tuntutan pampasan berjumlah £397 juta (RM2.2 bilion).
MV Ever Given merupakan satu daripada 26 buah kapal yang melalui tersusan tersebut pada Khamis lalu diiringi dua kapal tunda.
“Ia merupakan satu kelegaan  besar apabila melihat kapal itu semula.
“Akhirnya kami dapat menyelesaikan tugas-tugas pemunggahan dan mudah-mudahan mengembalikannya ke rutin pelayaran yang normal,” demikian kata pengarah kontena pelabuhan Rotterdam, Hans Nagtegaal mengenai kedatangan Ever Given. -Agensi


PM tinggalkan Perdana Putra selepas rakam perutusan sulung
Oleh MOHD. HUSNI MOHD. NOOR

22 Ogos 2021, 4:12 pm
PUTRAJAYA – Perdana Menteri, Datuk Seri Ismail Sabri Yaakob meninggalkan Kompleks Bangunan Perdana Putra kira-kira pukul 3.08 petang tadi.
Difahamkan, beliau memasuki kompleks kira-kira pukul 10.55 pagi tadi bagi membuat persediaan untuk menyampaikan perutusan pertamanya secara rakaman awal.
Kenderaan yang membawa Ismail Sabri turut diringi kenderaan pengiring dan peronda polis.
Beliau sempat melambai tangan ke arah pengamal media ketika disapa di luar bangunan ketika melepasi laluan Pintu Protokol.
Bagaimanapun, cubaan wartawan untuk mendapatkan reaksi Ismail Sabri tidak berjaya apabila beliau dilihat sedang menjawab panggilan telefon.
Perdana Menteri kesembilan itu dijadual menyampaikan ucapan sulung beliau pada pukul 5.30 petang hari ini.

Ismail Sabri menerusi laman Facebook miliknya berkongsi poster yang memaklumkan ucapan tersebut akan disiarkan di stesen televisyen, RTM, Bernama TV, TV3, Astro Awani dan TV Al-Hijrah. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PM Singapura ucap tahniah kepada Ismail Sabri
Oleh ZULKIFLI MANZOR

22 Ogos 2021, 3:19 pm
PETALING JAYA – Perdana Menteri Singapura, Lee Hsien Loong mengucapkan tahniah kepada Datuk Seri Ismail Sabri Yaakob di atas pelantikannya sebagai Perdana Menteri Malaysia yang baharu.
Hsien Loong berkata, beliau yakin hubungan antara Singapura dan Malaysia akan terus mekar di bawah pimpinan Ismail Sabri selaku Perdana Menteri Malaysia ke-9.
“Saya menghubungi Ismail Sabri hari ini untuk mengucapkan tahniah kepada beliau di atas pelantikan sebagai Perdana Menteri Malaysia ke-9.
“Memandang ke hadapan untuk bersemuka (dengan Ismail Sabri) dalam tempoh terdekat,” katanya menerusi laman Twitter hari ini.
Dalam kenyataan berasingan di Facebook, Hsien Loong berkata, pengalaman luas Ismail Sabri dalam perkhidmatan awam dan kerajaan berupaya mengembangkan lagi hubungan Singapura dan Malaysia.
Kata beliau, Malaysia dan Singapura menikmati hubungan yang baik dalam pelbagai aspek.

“Kami memiliki banyak kepentingan bersama dan rakyat kami mempunyai talian kekeluargaan di kedua-dua negara,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis berjaya kawal kesesakan di PPV Evo Mall
22 Ogos 2021, 3:36 pm
KAJANG – Kehadiran kira-kira 3,000 orang untuk mengambil suntikan vaksin secara terus atau ‘walk-in’ hari ini menyebabkan Pusat Pemberian Vaksin (PPV) Evo Mall, Bandar Baru Bangi berlaku kesesakan yang teruk.
Bagaimanapun kesesakan itu berjaya dikawal menerusi tindakan pantas pasukan polis dari Balai Bandar Baru Bangi.
Ketua Polis Daerah Kajang, Asisten Komisioner Mohd. Zaid Hassan berkata, kehadiran orang ramai secara ‘walk in’ ke PPV tersebut bermula kira-kira pukul 9 pagi.
“Keadaan menjadi tidak terkawal setelah kira-kira 3,000 orang yang terdiri daripada warga asing dan tempatan datang sekali gus untuk mendapatkan suntikan vaksin.
“Bagaimanapun, keadaan itu dapat dikawal dengan bantuan seorang pegawai polis bersama enam anggota dan ia kembali teratur kira-kira pukul 12 tengah hari,” ujarnya dalam kenyataan hari ini.
Menurutnya, PPV berkenaan telah lama beroperasi dan tidak pernah berhadapan dengan kesesakan seperti itu. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Seorang maut, seorang cedera dalam nahas kereta terbakar
Oleh NUR SHARIEZA ISMAIL

22 Ogos 2021, 2:12 pm
CYBERJAYA – Seorang maut, manakala seorang lagi cedera selepas terperangkap dalam sebuah kereta yang hangus terbakar dalam kejadian yang berlaku di Putrajaya Link, menghala Tol Putrajaya di sini pagi tadi.
Pegawai Bomba Kanan 2, Jabatan Bomba dan Penyelamat, Balai Bomba dan Penyelamat Cyberjaya, Mohmad Rashid Mohmad Said berkata, pihaknya menerima maklumat berkenaan kejadian itu kira-kira pukul 9.57 pagi.
“Sebuah jentera dengan kekuatan lima anggota  bergegas ke lokasi kejadian sebaik menerima maklumat dan setibanya di lokasi kira-kira pukul 10.18 pagi, didapati telah berlaku kebakaran kereta jenis Honda City yang hangus 100 peratus.
“Pemeriksaan lanjut mendapati terdapat dua mangsa lelaki berbangsa Cina di mana seorang mangsa terperangkap di dalam kereta manakala seorang mangsa lagi telah tercampak keluar dari kenderaan itu,” katanya.
Katanya, mangsa yang terperangkap tersebut bagaimanapun telah dikeluarkan oleh orang awam sebaik bomba tiba.
Tambahnya, pihak bomba melakukan kerja-kerja pemadaman kebakaran pada kenderaan terbabit bermula pada pukul 10.19 pagi dengan menggunakan satu aliran salur bantu air tangki.

Katanya, mangsa yang maut dikenali Ong Ka Hou, 26, telah pun diserahkan kepada pihak polis untuk tindakan lanjut. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ucapan sulung PM ke-9 pukul 5.30 petang ini
Oleh SITI AMINAH MOHD YUSOF

22 Ogos 2021, 2:17 pm
PETALING JAYA – Perdana Menteri kesembilan, Datuk Seri Ismail Sabri Yaakob dijadual akan menyampaikan ucapan sulung beliau pada pukul 5.30 petang hari ini.
Ismail Sabri menerusi laman Facebook miliknya berkongsi poster yang memaklumkan ucapan tersebut akan disiarkan di stesen televisyen, RTM, Bernama TV, TV3, Astro Awani dan TV Al-Hijrah.
“Ikuti ucapan saya pada pukul 5.30 petang hari ini,” tulisnya ringkas sebentar tadi.
Semalam, Ahli Parlimen Bera itu mengangkat sumpah jawatan Perdana Menteri di hadapan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah Shah.
Pelantikan Ismail Sabri mendapat perkenan Al-Sultan Abdullah selaras dengan Perkara 40(2)(a) dan Perkara 43(2)(a) Perlembagaan Persekutuan. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Syafiq Ahmad mohon maaf, akui kesilapan diri
Oleh KHAIRUL MOHD. ALI

22 Ogos 2021, 2:14 pm
JOHOR BAHRU – Pemain Johor Darul Ta’zim (JDT) Syafiq Ahmad mengakui kesilapannya dan memohon maaf kepada pemilik JDT, Tunku Ismail Sultan Ibrahim kerana membuat komen yang kurang sesuai di media sosial miliknya, semalam.
Pemain tengah skuad Harimau Selatan itu memberitahu, permohonan maaf itu turut ditujukan kepada kelab dan rakan sepasukannya.
“Saya dengan rendah diri memohon maaf atas tweet yang mengikut perasaan saya semalam kepada rakan sepasukan, kelab dan terutama sekali Tunku Mahkota Johor yang banyak membantu saya selama ini di dalam dan di luar padang.
“Saya mengakui saya tidak sepatutnya bertindak mengikut emosi dan seharusnya fikir di mana kesilapan saya selama ini,” katanya dalam satu kenyataan yang dimuat naik dalam laman sosial miliknya, hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


MBSP, PDRM periksa peniaga belum divaksin
Oleh ISWAN SHAFIQ ISA

22 Ogos 2021, 1:47 pm
SEBERANG PERAI – Majlis Bandaraya Seberang Perai (MBSP) akan memeriksa setiap peniaga dan pekerja khususnya di Pasar Awam Bukit Mertajam dan Taman Sri Rambai di sini dengan kerjasama Polis Diraja Malaysia (PDRM) bagi memastikan mereka telah divaksin.
Datuk Bandar MBSP, Datuk Rozali Mohamud berkata, jika masih belum menerima vaksin sekalipun, golongan tersebut perlulah sekurang-kurangnya telah menerima tarikh untuk divaksin atau mendaftar untuk tujuan berkenaan bagi membolehkan mereka kembali menjalankan perniagaan masing-masing.
“Kerajaan negeri dan MBSP dah bagi peluang kepada mereka dengan menyediakan program vaksinasi secara percuma dan sebagainya tapi ada yang masih berdegil.
“Justeru, kami akan pergi kepada setiap peniaga atau pekerja ini dan jika didapati mereka tidak mempunyai tiga perkara seperti yang saya sebutkan itu, maka, perniagaan mereka akan ditutup serta-merta,” katanya menerusi sidang akhbar yang disiarkan secara langsung di laman Facebook MBSP hari ini.
Beliau berkata demikian selepas turut serta dalam pemantauan Program Penang Saring Covid-19 (PSC19) di Dewan Orang Ramai Taman Camellia, Bandar Perda Bukit Mertajam di sini bersama Pengerusi Jawatankuasa Perumahan, Kerajaan Tempatan dan Perancangan Bandar dan Desa negeri, Jagdeep Singh Deo.
Difahamkan, ketika ini terdapat 760 peniaga yang beroperasi di kedua-dua buah pasar awam selain Pasar Pagi Taman Sri Rambai. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tiga sekeluarga nyaris rentung
Oleh YATIMIN ABDULLAH

22 Ogos 2021, 2:53 pm
PASIR MAS – Tiga sekeluarga nyaris rentung selepas rumah sewa yang menjadi tempat tinggal mereka sejak 14 tahun lalu di Kampung Jias di sini terbakar pagi tadi.
Dalam kejadian pada pukul 9.30 pagi itu, tiga sekeluarga berkenaan berjaya menyelamatkan diri selepas salah seorang daripada mereka mendengar bunyi letupan akibat kebakaran.
Mangsa, Nor Aliya Maisarah Abdul Talib, 18, berkata, semasa kejadian, dia berada di dalam bilik bersama anak saudaranya berusia dua tahun yang sedang tidur ketika ini.
Menurutnya, dia terkejut dengan bunyi letupan kecil sebelum terus keluar dari bilik dan mendapati sebahagian rumah sudah terbakar.
“Terkejut dengan kejadian itu, saya terus mengejutkan abang, Mohd. Asyraf, 21, yang sedang tidur di biliknya ketika itu.
“Saya bersama abang dan anaknya terus keluar dari rumah untuk menyelamatkan diri. Kami tidak sempat berbuat apa-apa kerana api marak dengan cepat dan hanya mampu melihat dari jauh sahaja,” katanya ketika ditemui pemberita hari ini.

Nor Aliya Maisarah memberitahu, semasa kejadian berlaku, ibunya Napisah Mat Zin, 53, tiada di rumah kerana keluar membeli lauk-pauk untuk makan tengah hari.
Sementara itu, Ketua Balai Bomba dan Penyelamat Pasir Mas, Penolong Penguasa Bomba Shapawi Stapa berkata, anggaran kerugian dan punca sebenar kebakaran masih dalam siasatan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Guru tolak vaksin, TMJ akan jumpa Pengarah Pendidikan Johor
Oleh MOHD SHARKAWI LONDING

22 Ogos 2021, 2:09 pm
JOHOR BAHRU – Tunku Mahkota Johor, Tunku Ismail Sultan Ibrahim akan mengadakan pertemuan dengan Pengarah Pendidikan Johor bagi mengambil maklum berhubung 779 guru yang menolak menerima vaksin Covid-19.
Tunku Ismail menerusi dua ciapan di akaun Twitter baginda hari ini bertitah, pertemuan itu akan diadakan dalam masa terdekat bagi menyelesaikan permasalahan yang timbul.
“Keutamaan kami adalah untuk mengatasi pandemik ini secepat mungkin supaya rakyat, negeri boleh kembali dan meneruskan kehidupan seperti biasa.
“Insya-Allah kita boleh selesaikan masalah ini dengan cara berhemah,” titah baginda dalam ciapan berkenaan.
Tunku Mahkota Johor membuat ciapan berkenaan apabila seorang netizen berkongsi laporan berita berkenaan seramai 779 guru di Johor menolak untuk menerima vaksin Covid-19.
Terdahulu, Pengerusi Jawatankuasa Pendidikan, Penerangan, Warisan dan Budaya negeri, Mazlan Bujang mendedahkan kira-kira 779 guru di negeri ini yang dilaporkan menolak untuk menerima vaksin Covid-19.

Beliau berkata, Jabatan Pendidikan Negeri Johor (JPNJ) akan membantu dalam perkara itu agar golongan guru terlibat yakin menerima vaksin kelak.
“Kerajaan negeri akan memanggil 779 guru yang menolak vaksin itu secara individu bagi diberi penerangan dan kaunseling supaya mereka faham kepentingannya, apatah lagi sesi persekolahan dijangka dibuka Oktober ini,” katanya.
Beliau yang juga Ahli Dewan Undangan Negeri (ADUN) Puteri Wangsa berkata demikian ketika menjawab soalan tambahan Nor Hayati Bachok (Amanah-Maharani) berkenaan kadar vaksinasi guru di negeri ini pada Persidangan Keempat Dewan Undangan Negeri (DUN) Johor yang ke-14 di Kota Iskandar dekat sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


430 petugas cari dua mangsa hilang
Oleh NORLIDA AKMAR IDROS

22 Ogos 2021, 2:32 pm
YAN – Seramai 430 petugas daripada pelbagai agensi terlibat dalam operasi mencari dan menyelamat (SAR) dua mangsa kepala air di Gunung Jerai yang masih belum ditemui sejak kejadian pada Rabu lalu.
Timbalan Ketua Polis Negara, Datuk Seri Mazlan Lazim memberitahu, operasi pencarian dua mangsa yang masuk hari kelima itu bertumpu di kawasan peranginan Air Terjun Titi Hayun dan Air Terjun Batu Hampar.
“Petugas terlibat seperti polis, bomba, Angkatan Pertahanan Awam Malaysa (APM) dan Jabatan Sukarelawan Malaysia (Rela) ini akan meneruskan operasi SAR dua mangsa yang masih hilang ini.
“Jumlah petugas adalah mencukupi kerana kita turut menggunakan aset-aset seperti helikopter, dron dan bot Pasukan Polis Marin (PPM) selain Unit Anjing Pengesan (K9) dalam operasi mencari dan menyelamat ini,” katanya kepada pemberita di Ibu Pejabat Polis Daerah Yan di sini hari ini.
Mazlan bersama Ketua Polis Kedah, Datuk Kamarul Zaman Mamat kemudian melakukan tinjauan di kawasan terjejas termasuk lokasi operasi mencari dan menyelamat (SAR) dua lagi mangsa yang masih hilang di Air Terjun Titi Hayun dan Air Terjun Batu Hampar di sini.
Kata beliau, warga emas yang hilang berhampiran kawasan Batu Hampar merupakan pesakit terlantar dengan katil dan tilamnya telah ditemui manakala seorang lagi mangsa merupakan pekerja binaan sebuah dangau dan mangsa dilaporkan hilang di Titi Hayun. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Rumah sesak dengan ahli keluarga, Sherie Merlis mohon KKM kuarantinkan adiknya
Oleh NUR EMIRA SAIZALI

22 Ogos 2021, 2:53 pm
PETALING JAYA – Buntu dengan situasi yang menimpa keluarganya, pelakon Sherie Merlis merayu kepada pihak Kementerian Kesihatan (KKM) agar adik perempuannya yang positif Covid-19 dibawa ke pusat kuarantin memandangkan keadaan rumah yang sesak dengan ahli keluarga lain ketika ini.
Rayuan tersebut disuarakan Sherie, 48, selepas buntu apabila rumah adik perempuanya yang hanya mempunyai dua bilik tidur itu dihuni seramai 11 ahli keluarga termasuk ibu, bapa dan enam kanak-kanak.
Lebih merisaukan  hatinya ialah apabila anak adiknya iaitu bayi berusia 10 bulan kini disahkan positif Covid-19.
“Saya buat siaran langsung ini bersebab, pertamanya kerana saya buntu dan tak tahu nak buat macam mana lagi dah keadaan saya serta ahli keluarga lain.
“Tiga hari lepas adik saya demam, lepas tu dia pergi klinik kerajaan dan disahkan positif Covid-19 namun yang peliknya mereka suruh dia balik rumah yang turut dihuni ahli keluarga lain,” katanya sebak.
Berkongsi lanjut, Sherie memberitahu bahawa ibu bapanya yang turut menetap di rumah sama menghidap kronik.

Adik perempuannya juga turut mempunyai empat orang anak yang berusia tujuh, enam, empat dan bayi 10 bulan.
“Di rumah ini juga ada bapa saya yang sakit jantung manakala ibu saya menghidap Alzheimer dan terlantar atas katil.
“Rumah ini padat dan hanya ada dua bilik, satu bilik untuk ibu bapa saya dan lagi satu adik saya guna,” katanya lagi.
Paling menyedihkan, dia memberithu beberapa ahli keluarga lain turut dijangkiti virus maut tersebut.
Bagaimanapun, usahanya untuk mendapatkan bantuan KKM tidak berhasil apabila tindakan susulan dan keputusan untuk ke pusat kuarantin akan dimaklumkan esok.
“Saya hubungi KKM dan mereka janji untuk datang secepat mungkin untuk ujian calitan tetapi masih tiada. Mereka beritahu kena tunggu sampai Isnin. Memang tak masuk akal.
“Bila adik saya kena tunggu saya dah risau, sekurang-kurangnya KKM perlu maklumkan pada saya perkara yang perlu dilakukan dalam situasi ketika ini,” tambahnya.
Situasi semakin meruncing apabila adik iparnya yang sudah lengkap dua dos vaksin mengalami gejala demam panas selain anak saudaranya yang sudah mulai sakit tekak.
“Pagi tadi suaminya demam panas dan anaknya yang berusia empat tahun sudah sakit tekak. Tinggal saya seorang yang sihat dalam rumah ni untuk menjaga semua.
“Tolong saya, selain KKM siapa lagi boleh tolong kuarantinkan adik saya dan bayinya sebab anaknya masih menyusu. Tolonglah, saya tak tahu apa nak buat.
“Nak marah saya marahlah, sebab ini kenyataan. Kalau saya sakit siapa nak jaga budak-budak dan ibu bapa saya dalam rumah ini? Tolonglah bantu saya,” katanya. – K! ONLINE


Pelanggan dari neraka dikecam netizen
Oleh SITI AMINAH MOHD YUSOF

22 Ogos 2021, 2:06 pm
PETALING JAYA – Gelagat seorang pelanggan yang mempersoalkan tindakan pengawal keselamatan menghalangnya daripada memasuki sebuah gedung terkenal di Kota Tinggi, Johor kerana tidak memenuhi syarat lengkap vaksinasi mengundang kecaman ramai baru-baru ini.
Klip video berdurasi 2 minit 20 saat itu memaparkan lelaki terbabit meninggikan suara dan tidak mempedulikan penerangan pengendali premis yang berulang kali memberitahu pihaknya hanya mengikut prosedur operasi standard (SOP) berhubung perkara berkenaan.
“Kenapa dia satu dos dia boleh kerja di sini. Dia periksa saya punya (aplikasi) MySejahtera satu dos tidak boleh masuk.
“Bos boleh tanggung ke dia boleh terus sihat dan tidak jangkit kepada pelanggan,” ujarnya dalam video tersebut.
Video yang dimuat naik pemilik akaun Twitter bernama Penglipur Lara itu ditonton lebih 500,000 kali namun pemilik asalnya tidak diketahui.
Ramai netizen mengecam tindakan lelaki terbabit yang disifatkan menyusahkan orang lain selain ada yang melabelnya sebagai pelanggan dari neraka.

“Pelanggan dari neraka. Orang sudah kata dua dos sahaja boleh masuk. Faham-faham sendirilah dua dos hanya mengurangkan risiko engkau sakit teruk kerana virus,” komen Megat Sharezman.
“Bencinya pelanggan begini. Dia ingat sengaja ke tidak bagi dia masuk dan kami tidak mahu buat jualan. Setakat ini banyak dah tolak rezeki. Aku pun ada kena marah dengan pelanggan sebab perkara begini,” kongsi Faa.
“Pekerja buat ujian calitan setiap minggu. Ada yang selang tiga hingga lima hari. Sebab itu walau satu dos staf boleh bekerja kerana syarikat tahu status kesihatan mereka,” jelas Lady Shilzz.
“Kalau semua hendak tunggu dapat dua dos sampai sudah tidak boleh buka mana-mana perniagaan. Ideanya untuk menolong pemilik bisnes. Bukan hendak mempertikaikan saja. Kalau tidak engkau saja jadi jaga, berdiri sana,” kata pemilik akaun @pandaiisnotpanda. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Nelayan pesan tidak mahu pulang sebelum hilang
Oleh ROSALWANI CHE SOH

22 Ogos 2021, 2:28 pm
KOTA BHARU – “Baliklah dahulu, aku mungkin tidak balik,” itu kata-kata terakhir yang diungkapkan oleh seorang nelayan, Mohd. Rafi Omar, 37, kepada rakannya sebelum dikhuatiri lemas di perairan Pantai Sabak sejak tiga hari lalu.
Kakak mangsa, Zakiah Omar, 51, berkata, adiknya keluar pada malam Selasa lalu dan pulang ke rumah kira-kira pukul 7 petang keesokan harinya selepas keluar mencandat sotong dan menangkap ikan.
Menurutnya, mangsa keluar semula kira-kira pukul 12 tengah malam Khamis lalu selepas melihat abangnya, Mohd. Zaki, 47, pulang dengan membawa hasil tangkapan sotong yang banyak.
“Semasa mangsa keluar, dia hanya memaklumkan bahawa akan turun semula ke laut untuk mencandat sotong. Ia merupakan perkara biasa buat kami apabila dia sudah menjadi nelayan sejak lebih 15 tahun lalu.
“Dia ada bertemu beberapa nelayan lain dan sempat menjamah roti sebelum turun ke laut. Ketika pertemuan itu, dia memaklumkan bahawa tidak akan pulang ke rumah kerana mahu turun semula ke laut,” katanya ketika ditemui pemberita di Jeti Nelayan Pantai Sabak di sini hari ini.
Menurut Zakiah, adik bongsunya itu mengambil keputusan tidak mahu pulang dan meneruskan tugasnya seorang diri meskipun berkali-kali diajak balik oleh rakannya.

Katanya, dia tetap berharap Mohd. Rafi ditemui dalam keadaan selamat meskipun sudah tiga hari dilaporkan hilang di lautan.
Sementara itu,Pengarah Agensi Penguatkuasaan Maritim Malaysia (Maritim Malaysia) Kelantan, Kapten Maritim Syed Nor Adli Syed Ab.Rahman berkata, operasi mencari mangsa sedang giat dijalankan ketika ini dan lelaki itu berkemungkinan lemas dari arah barat sebelum dibawa arus ke utara. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929